text: Varios persona a acudi for di oranan tempran di mainta pa bay paga nan cuenta na Elmar, por a mira e rij di hende para pa warda e luga habri. Pa ora cu a bira ora di habri e clientenan cu a bini for di tempran a ser decepciona pa motibo cu tin un fayo tecnico den e sistema. E personal di Elmar cu a sali pa avisa e clientenan para pafo cu nan no sa si lo dura 10 minuut, un ora of mas pesey nan ta recomenda e clientenan pa bay e sucursal na Hato. Ta hopi hende a keda disgusta ya cu nan a bini for di tempran pa keda cla y awor nan mester bay te na Hato.


c: text/html

text:
Den e temporada di gobernacion di Gabinete Mike Eman II a bin ta renobando y trahando scolnan pa asina nos alumnonan por wordo educa den un lugar mas confortable y adecua. Esaki ta di aplaudi pero loke si mi a bin ta nota cu no ta percura pa e scolnan tin lugarnan, gimnasio adecua pa asina nos hubentud por beneficia di deporte ya desde nan infancia. Nos ta dilanti un epidemia di obesidad y diabetis cu lo bay afecta nos poblacion den tur area. Banda cu famianan lo bay sufri cu malesanan cronico cu lo corta e calidad y tempo di bida. Banda di esaki nos costo di cuido lo bay subi alarmantemente. Nos lachinan di lesenaar den oficina ta yena cu estudionan, analisis y datonan cu ta confirma esaki. Mi ta puntra pakico no a tuma e problema aki na raiz. A pega portanan bunita pero sin scharnier. Nos scolnan a mehora structuralmente pero no a incorpora deporte, mihor dicho facilidadnan moderno na unda deporte y movecion por bira central den nan curiculo pa asina atende e epidemia aki na e raiz. Pesey mester revisa nos maneho di deporte escolar, mester pone scharnier na e portanan y percura cu tur scol, tanto basico como secundario tin nan propio facilidad di deporte of den un distancia cortico . Nos ta sinta den airco maneha nos pais pero ta nenga nos hubentud e derecho basico di movecion y ta laga nan riba veldnan cayente den solo y inadecua sin facilidad sanitario luga pa cambia of simplemente un water cooler. Scolnan manera e.o. St.Michael School, John Wesley College , Koningin Reina Beatrix School, EPI, Ceque College Mavo no tin facilidad deportivo.
Ta mescos cu e programa “bo bario”, otro porta bunita pega sin scharnier. Den varios compleho di FCCA nan ta wordo traha pero no ta percura cu tin un maneho di e facilidadnan aki. Minister President ta cana y kier sinti e dolor di e pueblo. Bo sa cu e dolor den e lugarnan aki hopi biaha ta simplemente no tin e recurso pa sikiera cumpra un sapato di voetbal pa asina usa e veldnan aki di yerba artificial. Mi a drenta casnan na unda no tin ni suficiente pa come, awa y luz corta pero un tereno di bala nobies nobies. Instructornan ta contami cu muchanan ta bin pia abou pasobra no tin pa sapato. Con nos ta bay motiva nos hubentud den e sectornan aki di menos recurso, ta bay percura pa tin material, guia y maneho den e facilidadnan aki? Lo encarga minister di deporte, IBISA of federacionnan pa maneha y envolvi nos hobennan? Ta sigui pega portanan bunita den “bo bario y scolnan” cu despues nan lo basha abou atrobe pasobra no tin schanier y ta warda te aki 4 aña pa lanta nan bek, verf nan, haci reunion politico pa asina laga nan cay atrobe. Falta di maneho deportivo ta un crimen riba nos hubentud, cada aña cu pasa y nan no ta envolvi cu deporte organisa, ta un aña mas cu nan salud y nan integracion social ta bay atras. Ta un aña mas cu nos ta perdiendo nan. Anto nos ta hunga politica cu nos Tesoro , nos hubentud pegando porta sin scharnier!!!
Vision di POR 2017-2021 pa cu deporte na scol lo haya un papel mas prominente den e programa di scolnan kleuter, básico y secundario y nos barionan.

robotstxt: allowed

filter: keep


text:
Durante pandemia di COVID19 Reino Hulandes lo trata visa solamente pa biahenan esencial.
Obligacion di Visa pa Venezolanonan mientras cu frontera cu Venezuela ta permanece cera
Despues di deliberacionnan intensivo entre e partnernan den Reino durante añanan, finalmente a dicidi den 2019 cu ta haya necesario pa introduci un obligacion di visa pa ciudadanonan Venezolano cu tin intencion di biaha pa Aruba of demas paisnan formando parti di Caribe Hulandes.
E implementacion di e obligacion di visa pa ciudadanonan Venezolano ta forma parti di instrumentonan migratorio cual paisnan den Caribe Hulandes ta implementando cu e meta pa regula y maneha e fluho migratorio na un manera mas prudente y responsabel.
E introduccion di e obligacion di visa pa ciudadanonan Venezolano, a sosode caba na diferente otro paisnan den region di Latino America y Caribe. Inicialmente e implementacion di visa pa ciudadanonan Venezolano pa Aruba tabata planea y a wordo anuncia cu e lo a bin na vigor entrante di 1 di april 2020. Sin embargo, debi na e pandemia di COVID19, a haya necesario pa aplasa su introduccion.
Frontera ta permanece cera
E introduccion di visa pa ciudadanonan di Venezuela, ta para los di e (otro) topico di apertura di frontera cu Venezuela. En concreto por informa cu te ainda, maske deliberacionnan ta andando, no tin fecha palabra ki dia e frontera entre Reino Hulandes y Venezuela lo bolbe habri y bou cual condicionnan.
Otro instrumentonan pa maneha fluho migratorio banda di e introduccion di visa como un medida pa control di antemano riba e fluho migratorio, lo implementa tambe instrumentonan, manera:
- A-ESTA (pa autorisacion di viahe)
- APIS (pa e pre-screening di informacion di e biahero)
- Online ED-Card (Embarcation and Desembarcation Card)
Restriccion den servicio di visa pa Caribe Hulandes debi na COVID 19
Relaciona cu COVID19 ta recorda cu actualmente Ministerio di Asuntonan Exterior tin e posibilidad pa brinda solamente servicio limita di procesamento di peticionnan pa visa pa e paisnan den Caribe Hulandes y ta unicamente pa casonan considera como vital y esencial.
Como vital of esencial ta ser considera e siguiente categorianan momentaneamente pa Aruba:
- Personanan cu a ricibi un VTA (admision temporal pa Aruba) pa motibo cu lo bin establece nan mes na Aruba.
- Biaheronan M.I.C.E pa motibo di reunion (Meeting), incentivo (Incentives), conferencia (Conferences) of exposicion (Exhibitions).
- Biahenan di negoshi, interes of vinculo comercial of como parti di un mision economico.
- Doño di un propiedad na Aruba (residencia, condominio, time-share).
Pues bishitanan pa turismo (familiar etc.), procedente for di paisnan cu rekeri visa, ta conta cu medidanan tuma relaciona cu COVID19 y e servicio di procesamento di visa pa esakinan te keda suspendi te cu proximo aviso.
Exoneracion di obligacion di visa
- Personanan cu ta biahando di transito;
- Personanan cu ta solamente un rato den puerto (a bin cu un crucero y ta sigui navega)
- Si e persona ta dispone di permiso di residencia permanente of temporal pa e siguiente paisnan di otro parti di Reino Hulandes; Merca; Canada; Territorio Schengen; Reino Uni of Irlanda.
- Tur ciudadano cu tin un visa di entrada multiple valido pa e territorio Schengen (visa Schengen).
Con un ciudadano procedente di un pais cu ta rekeri di visa, mester aplica pa su visa den caso e mester bin Aruba pa un biahe esencial y vital?
Den caso cu ta trata di un visa pa biahe cu segun maneho ta ser considera como esencial of vital, e siguiente procedura lo ta aplicabel. E persona lo mester subi e website www.nederlandwereldwijd.nl y siguientemente e ta procede y yena su informacion via di un formulario online y agrega tur documentacion necesario pa asina por haci un pre-screening pa por prueba e motibo cardinal di e biahe. Solamente esnan categorisa como esencial y cardinal lo wordo selecciona pa evalua si tin capacidad pa continua cu e proceso. E personanan den e grupo aki lo ricibi un notificacion con pa continua cu e proceso di peticion di visa. Demas personanan, cu no ta cay den e categoria di esencial y cardinal, lo ricibi un mensahe general indicando cu actualmente pa motibo di limitacion di COVID-19 no ta procesando peticionnan di visa di otro indole.
Informacion detaya encuanto introduccion di e visa pa ciudadanonan Venezolano ta disponibel via di e website di Reino Hulandes:
https://www.paisesbajosmundial.nl/paises/venezuela/viajes/visado-para-el-caribe-holandes/necesito-un-visado-para-las-partes-caribenas-del-reino.


text:
KRALENDIJK – E hóben futbolista Ayrton Cicilia, por sierto velos hungadó gol di nos isla, ta sigui destaká i sigui hinka su golnan den temporada di futbòl aya na Hulanda. Nos tabatin kontakto ku Ayrton i puntrè kon ta ta bayendo na Hulanda.
Ayrton a splika ku tres siman pasá e temporada a kuminsá aya na Hulanda.
Ainda tin “ups and downs”. Tres siman pasá su tim ku ta “Spartaan 20” a empatá 2-2 ku Fortuna, den kua parteido Ayrton a hinka un gol ku kabes, tremendo kabesaso. Dos siman pasá nan a gana di VVV-Venlo ku skor di 3-2.
Ayrton no a mira gol den e partido aki pero si a duna 1 assist.
Djasabra último “Spartaan 20” a pèrdè ku skor di 5-2, esaki despues nan tabata dilanti 2-1 na haftaim ku dos gol di Ayrton. Esakinan tabata kategoria U-21. Ku Ayrton mes ta bayendo bon segun e la duna di konosé.
Djadumingu último Ayrton a hunga 30 minüt ku senior.
E ta trein tambe ku e tim grandi segun e la duna di konosé.
Djasabra awó Ayrton lo mira akshon kontra e tim Go Ahead Eagles na kas.
Riba potrètnan Ayrton durante e partidonan.


text:
WILLEMSTAD – Dia 16 di februari 1942 ta eksaktamente 73 aña pasá ku Segundo Guera Mundial a yega Kòrsou i Aruba. Atakenan di torpedo di supmarino aleman na Aruba a destruí tènker i otro barku, na Kòrsou torpedo a dal e tènker Rafaela.
Pero pa e habitantenan di e islanan guera a bira visibel hopi mas promé kaba. Un dia despues ku Alemania a okupá Hulanda na Kòrsou a arestá tur hende ku di un òf otro manera tabatin un laso ku Alemania. Un fam ku tabata zona manera aleman so tabata sufisiente kaba pa interná un persona den un kampamentu spesial na Boneiru.
Marlon Reina a nase 25 aña despues di guera i ta okupá su mes espesialmente ku pasado di sklabitut. El a deskubrí ku e no tabata sa kasi nada di Segundo Guera Mundial na Kòrsou, miéntras ku ainda tin testigu ku por konta tokante di esaki. Su mama a nase na 1942, e tempu ku e supmarinonan aleman a lansa e promé atake riba e islanan. Su wela tabata trahadó di limpiesa na Fòrti i a hañ’é mei mei di e notisianan. Reina ker a sa mas di e tempu ei i huntu ku algun otro hende interesá , entre nan Allan van der Ree, a partisipá na e proyekto ‘Guera na Kòrsou’.
Eksposishon
Na mèi e grupo di trabou lo bai organisá un eksposishon den e bodeganan di Museo di Kòrsou tokante e memoria personal di tempu di guera na Kòrsou i e otro islanan. Van der Ree ta manehá e museo di Segundo Guera Mundial na Blauwbaai. Huntu ku Reina e ta apelá na tur habitante di Kòrsou pa buska nan ophetonan personal, arte i kantika di e tempu ei, i pone nan na disposishon di e eksposishon i hiba nan NAAM na Johan van Walbeeckplein. Radio, habon, kortina di blèkout, lusafè: tur kos ku tin relashon ku guera ta bonbiní.
Outor: Dick Drayer


text:
WILLEMSTAD – “Riba e promé buelonan despues di a habri e fronteranan di Kòrsou tabatin espesialmente amigu i famia di Yu di Kòrsou”, segun Miles Mercera, CEO di Curaçao Hospitality And Tourist Association (CHATA).
No ta solamente turista ku ta keda den hotèl i apartamento. Fin di yüli i espesialmente den ougùstùs, segun CHATA lo por mira un oumento di turista ku ta bini Kòrsou pa vakashon.
Influensha di e intrankilidat na e isla
Ku den e siman ku fronteranan lo a habri tabatin disturbio na e isla segun CHATA tambe tabatin influensha. “Bo por a ripara ku rònt di e disturbionan tabata bini pregunta. E kantidat di turista ku a bin keda ta mas abou ku a ferwagt.”
Lo no alkansá e kantidat ku a palabrá delantá di dies mil turista na yüli. Segun Curaçao Tourist Board (CTB) e promé 12 dianan despues ku a habri frontera 2.960 biahero a drenta Kòrsou.
“Esaki ta mas o ménos loke nos a ferwagt”, Paul Pennicook, direktor di CTB ta bisa.”Nos ta ferwagt un oumento berdadero na ougùstùs numa.”
No tin turista merikano
Aktualmente ta un merkado so a habri, espesialmente biahero ku a bini Kòrsou for di Hulanda. “Promé ku COVID-19 tur luna Kòrsou tabata haña 45.000 pa 50.000 turista na e isla, entre nan hopi turista di por ehèmpel Estádos Unídos i Canada i turista krusero.”, segun Mercera. Aktualmente ainda no tin buelo tur dia i e turismo di krusero no a kuminsá ainda.
Mayoria di hotèlnan ainda no a yena. Ménos ku 60% di e kantidat di kamber por buk online aktualmente. Tambe algun hotèl a disidí di habri te sèptèmber òf mas lat den aña.
“Hende ta warda mira kiko nan por ferwagt di e isla” Mercera ta konta. “Nos tabata poko lat tambe ku e anunsionan. Hopi hende mester di un luna pa nan disidí i buk.”
Hoteleronan tin hopi speransa
Pero no opstante tur kos segun Mercera e atmósfera bou di e hoteleronan ta bon. E reapertura di e fronteranan ta duna perspektiva. Awor tur dia bo ta mira reservashon èkstra ta drenta tiki tiki, ke men e hendenan ta positivo.”
Segun e CEO ta den un proseso nos ta i nos mester di mas pasenshi promé ku turismo dal aden fulspit.
“Ta un kestion di pasenshi. E echo ku nos por a risibí 3000 biahero na nos isla ta duna speransa pa futuro.”


text:
DEN HAAG – “Nos mester yega na un sistema kaminda mester buska e kousanan di kriminalidat. Investigashon despues di investigashon ta mustra ku e motibu ta espesialmente pobresa.”
Esaki Quinsy Gario di Bij1 ta bisa den debate ku parlamentario di Tweede Kamer Chris van Dam di CDA, tokante si Reino mester tuma ofermantenshon di derecho na e islanan.
Debate
Na kaminda pa elekshonnan pa Tweede Kamer, Ret Karibense ta organisá debate ku miembro di Tweede Kamer i kandidato ku ta empeñá pa, òf ku ke empeñá pa e islanan.
Van Dam tin un aña kaba ta boga pa e tumamentu ofer di e mantenshon di derecho na e islanan. E parlamentario di CDA ta bisa ku ta un ‘enkargo enorme pa pais chikí manera Aruba, Kòrsou i Sint Maarten pa mester regla tur esaki nan mes.’
‘Mas sèn pa e islanan’
Gario: “Nos meter bai pa derecho di rekuperashon i no pa kastigu. Nos sa ku tin masha hopi hende ku diariamente no sa kon nan ta bai haña kuminda. Invershon den intituto hudisial masha karu kaminda ta sera hende ku ainda ta biba den pobresa i ta purba di sali for di esaki, segun mi no ta e manera pa hasi esei”, Gario ta bisa.
Entre otro pa e motibu aki hopi mas sèn mester bai pa e islanan, Gario ta haña. Van Dam ta bisa ku netamente no mester manda mas sèn pa e islanan, pasobra e ‘sèn ta disparsé den e sakunan di mandatario lokal’.
Mira un pida bèk tokante di e tópiko aki:
Henter e debate bo por wak aki (na hulandes)
Mester abolí Konseho di Minister di Reino i remplas’é ku un konstrukshon nobo pa deliberashon ku henter Reino. Di tur manera, si ta na Bij1. Van Dam ta bisa ku e ta habrí pa un eventual Konseho di Minister di Reino adaptá, pero e no ta haña ku den e Konseho di Minister di Reino aktual Hulanda ta aktua dominante. “Ta relashonnan nesesario. Nos mester keda den kombersashon ku otro”, segun Van Dam.
Mira un pida bèk tokante di e tópiko aki:
Henter e debate bo por wak aki (na hulandes)
Den e promé debate di kuater ku Ret Karibense lo organisá e siman aki, a sali e ponensia tambe si studiante karibense mester por studia grátis na Hulanda. Van Dam no ke hasi distinshon i ta bisa: ‘un mucha hòmber òf mucha muhé di Amsterdam òf Groningen tambe sa ku nada no ta grátis.’
Gario ta pro studia sin gastu pa tur studiante, pero studiante karibense segun e tin derecho riba esaki pasobra Den Haag ta haña ku e islanan mester pasa reformashon ku ta nifiká ekonomisashonnan riba enseñansa tambe.
Mira un pida bèk tokante di e tópiko aki:


text:
STANELY BROWN A BAI SOSEGA
Sr. Stanley Clayton Brown (84) a fayesé. Stanley Brown tabata un revolushonario den Partido Frente Obrero Liberashon 30 di mei i na aña 1969 e tabata miembro di Staten pa e partido.
Na aña 1969, 1983 i 1985 Stanley Brown tabata forma parti di e lista di Partido Frente Obrero.
Forsa na famianan. Pas na alma di e defuntu.
Famianan ta konfirmá e tristu notisia ku STANLEY CLAYTON BROWN a fayesè na edat di 84 aña awe den oranan di atardi. Stanley Brown a sufri un ataka di kurason i dòkter i personal na CMC no por a hasi nada mas pe. Stanley Brown a nase 6 di Oktober 1938.


text:
WILLEMSTAD – 9 di yüni 2017 – Meskos ku añanan anterior, riba invitashon di Ofisina di Turismo di Kòrsou (CTB), Dr. Peter Tarlow a kompartí e último desaroyonan riba tereno di seguridat na nivel mundial, ku énfasis riba Kòrsou. Dr. Tarlow, ta un eksperto riba tereno di krímen i terorismo den industria turístiko i ta direktor di e organisashon renombrá, Tourism & More Inc. ku ta enfoká spesífikamente riba entrenamentu di kuerponan di seguridat den industria turístiko. For di 5 te ku 8 di yüni último Dr. Tarlow a duna training na diferente persona ku tur dia ta direktamente òf indirektamente enbolbí ku seguridat di e turista i di nos komunidat. E aña aki a enfoká riba un mihó komunikashon durante aktonan di terorismo inesperá. Un total di 70 persona a partisipá na e seshon aki. Minister enkargá ku Desaroyo Ekonómiko sr. Steven Martina tambe tabata presente durante di e entrega di sertifikado.
E enfoke durante e seshon “Komunikashon durante aktonan di terorismo inesperá” tabata pa siña e agente di seguridat pensa bou di preshon, kon pa komuniká di e mihó forma posibel i yuda desaroyá un mihó liña di komunikashon entre kuerponan di seguridat pa den kaso di kualke akshon di terorismo. Na 2014 i 2015 tambe CTB a kordiná un entrenamentu básiko i avansá riba e aspekto di seguridat kual a keda bon risibí serka agentenan di seguridat.
E partisipantenan e aña aki a inkluí agentenan di seguridat di Curaçao Ports Authority, Curaçao Airport Partners, Brantwer Airport, Imigrashon, Duana Kòrsou, Kuerpo Polisial Kòrsou i Politur, Kuerpo di Brantwer Kòrsou, Warda Kosta, agentenan di seguridat di diferente hotèl manera Papagayo Curaçao, Renaissance CuraçaoResort & Casino, BaoaseLuxuryResort, Sunscape Curaçao Resort, Spa & Casino, Santa Barbara Beach & Golf Resort, Lions Dive & Beach Resort Curaçao iHawk Eye Security. Otro partisipantenan indirektamente enbolbí den seguridat di industria turístiko ta StichtingSlachtofferhulp Curaçao, Stichting Maatschappelijke Zorg en Herstel i Departamentu di Desaroyo di Produkto di CTB.
CTB ta gradisí tur partisipante pa nan partisipashon aktivo na e seshonnan i ta konta ku nan lo bai hasi bon uso di e konosementu atkerí den nan trabou diario.


text:
Kralendijk – Water- en Energiebedrijf Bonaire (WEB) kier a tuma tempu pa informa tur abitantenan di Boneiru di konstrukshon di e planta di awa nobo pa komunidat. A tèst, kùr i poné e instalashon di awa kompletamente den servisio. Na e momentunan aki e instalashon di awa nobo ta produsí mas o menos 50% di e totalidat di awa di bebe na Boneiru. Na fin di sèptèmber WEB lo bai produsí 100% di awa di bebe pa e isla di Boneiru.
Tambe nos ta kontentu pa anunsiá ku e kolaborashon ku nos fabrikante IDE Technologies, e líder mundial riba tereno di solushon pa tratamentu di awa, i tur nos kontratista i supkontratistanan ku á i tá hasi un bon trabou pa ku e proyekto aki. Apesar di tur e retonan trahando riba distansia durante e pandemia di COVID-19, e grupo aki a sigui traha huntu pa sòru pa progreso di nos instalashon di awa di bebe sin ku esaki a eksperensiá retraso.
Komo WEB nos a duna instrukshonnan kon pa traha seif teniendo kuenta ku tur medidanan di COVID-19, pa asina e konstrukshon por a sigui, asta den temporada di lockdown riba e isla. Traha huntu riba tereno di konstrukshon tin biaha tabata nifiká pa tene 1,5 meter di distansia for di otro.
E instalashon nobo lo por produsí 7200m3 di awa di bebe diario i ta modular. Esaki ta nifiká ku segun Boneiru ta krese, e planta tambe ta krese fásilmente ku e demanda kresiente, dor di pone mas unidat aserka si ta nesesario.
E instalashon nobo di awa di bebe ta uza ménos energia, ta duradero i sin supstansianan kímiko.
WEB tin bista pa medio ambiente i p’esei ta sòru pa no hasi uzo di niun supstansia kímiko den nos instalashon di awa di bebe , tampoko tin diferensia di temperatura den e awa ku ta bai bek laman i e temperatura di awa di laman . Di e manera aki nos ta protehá bida marítimo na nos kostanan.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Minister di Finansa y Cultura, mr. Xiomara Maduro a anuncia cu finansa publico ta den recuperacion, pero asina mes tin cu reforma pa garantisa un maneho duradero y stabiel. Por lo tanto, lo reforma e sistema di impuesto door di aumenta BBO, den un esfuerso pa logra mas entrada pa gobierno. Pero, ta haci esey hunto cu varios compensacion, pa evita inflacion.
E mandatario a sigui splica cu compensacion ta importante. Compensacion individual, pero tambe p’e negoshinan. Den esaki tambe a tene miho cuenta cu e reparticion di entrada cu pais Aruba ta haya for di turismo. Ta papia aki di un reparticion mas husto. Mas cu claro, e mehoracion di locual ta e cumplimento cu impuesto p’e ciudadano, pero tambe p’esunnan cu ta bishita nos.
Recuperacion di e finansa publico di Aruba, por medio di compensacion, reparticion husto y mehoracion di cumplimento di impuesto door di tur ciudadano y bishitante. Esaki t’e puntonan cu e plan di impuesto ta dirigi riba dje. Comensacion den forma di reduccion di impuesto riba entrada y riba salario. Na tur gobierno lo haya 14 miyon menos. Pensionadonan di SVb lo haya reparatietoeslag di 45 florin cu ta suma 13 miyon florin pa aña. Pues, no ta cobransa extra so lo tin, sino lo recompensa esunnan mas debil den comunidad.
Lo introduci un tarifa nobo di BBO cu ta resulta den un tarifa combina di BBO, BAVP y BAZV di 7%, hunto cu esaki ta introduci un pakete di compensacion pa mitiga inflacion. Tambe lo tin un reparticion husto di entrada y aumento di cumplimento di impuesto (compliance).
Manera ya indica, e tarifa nobo ta di 7%. BBO ta subi cu 1%. E tarifa di BBO ta bira 2.5% na comienso di januari otro aña. BAVP ta keda 1.5% y BAZV ta keda 3%. Hunto e lo bira un total di 7%.
Gabinete Oduber (MEP so den Gobierno), por medio di Minister Nilo Swaen a introduci BBO na Aruba desde 1 di januari 2007, mara na 3%. Den eleccion 2009, partido AVP a gana eleccion, entre otro, cu e lema di lo elimina BBO asina nan asumi gobernacion. Ora a tuma poder di e pais, no a elimin’e, sino a bah’e na 1,5% pero no a dura mucho cu mester a adapt’e, a bin cu BAZV y consecuentemente a hacie 3,5%. Ora MEP a bolbe asumi poder na aña 2017 den coalicion MEP-POR-RED, a bin haya e BBO na 3,5% y a bin cu un crisisheffing y a yam’e BAVP di 1,5% y a adapta e otro impuestonan pa hunto e suma 6% atrobe. Awor, pa otro aña, Gabinete Wever-Croes II (MEP-Raiz) a anuncia aumento di BBO di 1,5 pa 2,5% pa hunto cu BAVP y BAZV e bira 7%. Esaki ta e totalidad di BBO di mas halto den historia di Aruba!
Cu e impuesto aki, Gabinete Wever-Croes II ta spera di por saca 500 miyon florin di belasting for di economia. Awor cu 6% na BBO-BAVP-BAZV ta produci 430 miyon den caha di pais Aruba. E aumento di 1% lo trece mas o menos 70 miyon adicional riba cuenta di Departamento di Impuesto (DIMP) den aña 2023.
Minister Xiomara Maduro ta sigur cu e ora ey por atende cu locual ta e conseho cu, entre otro CAft ta keda insisti riba dje, pa locual ta aumento di entrada di belasting na Aruba. Di otro banda gobierno a indica cu tanto den presupuesto 2022, pero tambe den 2023, a cuminsa corta gasto di operacion.
Ta bon pa indica cu e plan di impuesto 2023 ta acopla tambe na e cuadro financiero presenta den presupuesto 2023.


text:
24 di ougùstùs
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
24 di ougùstùs ta e di 236 dia di aña (237 den un schrikkeljaar) riba e kalènder gregoriano. Ta resta 129 dia pa e aña terminá.
A sosodé[editá | editá fuente]
- 1991 - Parlamento di Ukrania ta proklamá independensia di Union Sovietiko
A nase[editá | editá fuente]
- 1933 - Ronnie Winkel (f.2021), polítiko kurasoleño
A fayesé[editá | editá fuente]
A selebrá/konmemorá[editá | editá fuente]
- Ukrania - Dia di Independensia (1991)


text:
KRALENDIJK – Shanelca Martha, kordinadó di komunikashon di Selibon N.V. a papia ku Radio Live 99.9 FM i a splika di un mashin nobo ‘Perscontainer’ ku nan a risibí. “ ta trata di un otro forma mas efisiente i higiéniko pa rekohé shushi separá. E mashin tin kapasidat pa pèrs 3 tipo di shushi, un pa un separá for di otro. E ta spesial pa kompanianan ku ta produsí hopi shushi i ke deshasí di esaki efisientemente. Boneiru tin diferente kompania ku ta den nesesidat di un mashin manera esun ku nos a kaba haña. E kompania ku hasi uso di e mashin, ta pone ku e trùk di SELIBON ta pasa ku ménos regularidat pa kue shushi. Esaki ta pone ku gastu ta baha i ta mas efisiente pa SELIBON debí ku no mester bai na e sitio ku regularidat, “ Martha a bisa.
“No mester di hopi kliko kaminda hasi uso di e ‘Perscontainer’ , pasobra e ta pèrs un kantidat grandi di shushi. SELIBON ta bai hür e ‘persconteiner’ i asina palabra kuantu bes mester pasa pa rekohé e shushi. Awor tin 3 di e ‘persconteiner’. E petishon ta hopi, pues mester bai wak kon ta amplia e kantidat di ‘perskonteiner’ pa e nesesidat. Klientenan ku ta interesá por pasa na ofisina di SELIBON pa por haña un demostrashon kon e ‘perskonteiner’ ta funshoná, Martha a finalisa bisando.”
“Tin kambio na kaminda.”


text:
KRALENDIJK – Sentro Hubentut i Famia(SHiF) a pone man huntu ku e plataforma di Amboina pa organisá un siman di Edukashon di 14 òktober pa 18 òktober ku tabatin komo tema “MAN DEN MAN”.
Den e siman aki mayornan por a partisipá na e dos diferente charla ku a tuma lugá den e bario di Amboina. E tópikonan “Ta Mayor i Mama Soltera”. E charlanan a wòrdu skohe dor di e habitantenan i Sentro Hubentut i Famia a duna sosten pa organisá i ofresé e tópikonan.
For di kada charla a sali diferente puntonan manera:
*Preokupashon i tambe puntonan fuerte ku famianan ta enkontra nan mes kuné na kas i tambe den nan bario i kon huntu komo famia òf bisiña por bin ku solushon òf deseonan pa mehorashon.
*E importansia i nesesidat pa tin aktividatnan regularmente den un bario pa keda tin un konekshon ku otro i pa traha riba e union.
*E nesesidat pa mayornan por ekspresá nan mes den gruponan kaminda ku nan por wòrdu skucha sin wòrdu husga.
SHiF i Plataforma Amboina a laga hubentut di Amboina inskribí pa un show di talento.
Intenshon di e show aki tabata pa saka e talentonan positivo ku tin skondí den e bario di Amboina. Riba 18 di òktober na e show di “Amboina tin Talento” mayornan i tur presente por a opservá i gosa kuantu kurashi i kuantu talento e muchanan aki tin. Muchanan a duna show riba; baiskel, Quad, futbòl, baile, kanto i asta un tata ku tambe kier a demostrá su talento den Thaiboxing.
Aktividatnan asina aki ta yuda;
* muchanan krese den nan konfiansa propio i ta duna nan kurashi i ánimo pa sigui wak kon e por desaroyá loke e ta bon den dje. SHiF ta haña importante pa keda krea oportunidatnan kaminda muchanan ta haña e chèns pa ekspresá nan mes den un forma positivo i krese den nan konfiansa propio.
* Traha riba e union di un bario.
Na inisio di e show di talento Diputado señora Nina den Heyer a hiba palabra i a uni forsa pa duna man na SHiF i Plataforma pa progreso di Amboina i kada bario di Boneiru.
E atardi aki tabatin un momentu ku mayornan por a aserká diferente fundashonnan invitá manera: Kurashon liber, Desaroyo integral di bario, Dance sensation, Anything is possible soccer academy i Sentro pa Hubentut i Famia, pa sera konosí, tuma informashon i hasi preguntanan na e diferente fundashonnan presente.
Na final SHiF a regalá bario di Amboina un palu di Mahòk ku a sirbi e atardi aki komo un palu di deseo. Kada habitante i bishitante a haña un chèns pa buta nan deseo i speransa pa e bario aki.
Sentro pa Hubentut i Famia ta gradisí Plataforma Amboina pa e bon koperashon i tambe un danki na tur e personanan, fundashonnan ku a duna nan aporte di un otro manera pa realisá huntu un bunita siman di edukashon ku tabata na bienestar di mayornan i muchanan di Boneiru.


text:
Oranjestad – Recientemente Minister Xiomara Maduro acompaña pa e Secretaria di Conseho di Minister sra. Grace Koolman a haci entrega di e Presupuesto di Pais Aruba 2020 na un manera inovativo riba un USB stick di un bara di oro, na Presidente di Parlamento sr. Juan Thijsen den presencia di Griffier di Parlamento sr. Herman Hek.
Presupuesto 2020 a wordo modernisa
Durante di e entrega di e Presupuesto, Minister Maduro a informa cu e contenido di Presupuesto 2020 a conoce cambionan den e manera cu ta presenta e informacion pa asina e Parlamentarionan y otro usuarionan por haya un contenido mas completo y mas transparente.
Awor e contenido ta brinda un miho bista entre locual ta ser presupuesta den cada un Ministerio en conexion cu e maneho di cada un Ministerio. Ademas e inclui mas informacion den cada un Ministerio y ta inicia cu e agenda di maneho, sigui pa e prioridadnan di maneho, y tambe e cambionan di maneho den aña 2020. Hopi importante ta kico e cambio di maneho tin como resultado financiero.
Den e Presupuesto tambe a delinea cu grafico un bista di e debe y e likides di Pais Aruba. Tambe a duna un bista amplio di e gastonan di personal di Gobierno y e subsidionan cu Gobierno ta otorga.
Gabinete Wever-Croes a compromote pa implementa e 17 metanan di desaroyo sostenibel di Nacionnan Uni y a incorpora esakinan den e Presupuesto 2020. Pa prome biaha a inclui na cada un Ministerio, cual di e 17 metanan sostenibel di Nacionan Uni, e maneho di e Ministerio lo por cumpli cune. Na momento cu presenta e Cuentanan Anual, Controlaria General por controla cual ta e metanan di e desaroyo sostenibel Gobierno a cumpli cune den su maneho.
Gradicimento
Minister di Finansa a gradici su coleganan Minister y nan staf, su conseheronan financiero, funcionarionan di Departamento di Finansa y di Departamento di Legislacion cu a traha inalcansablemente pa por a entrega e Presupuesto. Tambe e dignatario a gradici staf di Conseho di Minister cu a yuda den e proceso di entrega di Presupuesto.
Proceso
Awor cu e Presupuesto a keda entrega na Parlamento, e miembronan di Parlamento lo studia e Presupuesto. E miembronan di e organo legislativo di nos Pais lo trata e Presupuesto den Comision Central y lo haci pregunta na Gobierno. Depues di ricibi contesta lo bay continua cu e Reunion Publico pa e debate riba Presupuesto 2020.


text:
14582 (65%) hende a vota na St.Maarten. (VIDEO)
65% di votadónan na St.Maarten a hasi uso di nan derechi di voto. Un total di 14582 hende a presentá na 20 urnanan pa vota awe for di 8 di mainta te ku 8or di anochi. Awe e isla ta bai urna pa elehí e 15 parlamentarionan nobo. E dia a kana trankil sin niun insidente partikular. Na tur tin 126 kandidato ku a pone nan mes disponibel den elekshon na St.Maarten. Di e 9 partidonan ku ta partisipá den elekshon na St.Maarten, 3 di nan ta partidonan nobo. Ta trata di e partidonan HOPE (Helping Our People Excell), SMCP (St.Maarten Christian Party) i SDM (St.Maarten Development Movement), komo partidonan nobo.
Aparte di e partidonan nobo tin tambe USP (United St.Maarten Party) di Frans Richardson, DP (Democratic Party Sint Maarten) di Sarah Wescot-Williams, NA (National Alliance) di William Marlin, PPA (People Progressive Alliance) di Gracita Arrindell, UP (United People’s Party) ku Theodore “Theo” Heyliger i SPP (One St.Maarten People Party) di Lenny Piest.


text:
miembronan di Parlamento Hubenil a haya un lezing basta informativo tocante e aparato gubernamental di Aruba for di drs. Marisol Lopez
kende tambe ta e fundadora di Parlamento Hubenil. Esaki en conexion cu proyectonan cu PH tin planea di organisa pa e aña aki. Tambe el a splica diferente motibo dicon un voto di un ciudadano ta sumamente importante.
Di part’i e team completo di Parlamento Hubenil nos ta manda palabranan di gradicimento na drs. Marisol Lopez-Tromp pa su tempo y e lezing informativo cu el a duna.#PHAruba#Hubentud#ParlamentoHubenil


text:
ORANJESTAD,Aruba
Na e momentonan aki Departamento di Impuesto ta preparando pa cuminsa otorga e paketenan di winstbelasting 2019.
Pa e conseheronan fiscal of oficinanan di administracion lo tin un extra servicio. Departamento di Impuesto lo bay otorga e paketenan di winstbelasting 2019 na e conseheronan si manda un e-mail cu e peticion na tempo y si cumpli cu e condicionnan rekeri.
Procedura pa otorgamento di pakete na un consehero
E servicio special pa conseheronan ta valido pa e conseheronan cu tin mas cu 10 cliente. E procedura ta:
- Ta manda e lista di cliente pa Departamento di Impuesto via e-mail: pakket@impuesto.aw
- E lista mester contene e siguiente informacion di cada cliente: persoonsnummer, nomber, adres, e-mail, tipo di belasting. Ta manda e lista den forma di un MS Excel file. Via e e-mailadres menciona por pidi Departamento di Impuesto pa e MS Excel-file si acaso e consehero no tin esun di e aña anterior. Por baha e file tambe via www.impuesto.aw.
- E fecha final pa entrega e lista di cliente ta 24 di april 2020. Despues di e fecha aki lo no procesa peticionnan nobo.
- E conseheronan lo wordo notifica via e-mail ora cu e paketenan ta cla pa busca.
- Departamento di Impuesto kier reitira cu e cliente ta keda responsabel pa e pakete di formularionan di impuesto. Lo no bay otorga duplicado si e pakete a wordo entrega caba na un consehero.
- Ultimo dia pa busca e paketenan ta 4 di mei 2020. Despues di e fecha aki Departamento di Impuesto lo manda e paketenan post.
Fecha final pa entrega e declaracion
Ta importante pa menciona cu e fecha final di 31 di mei 2020 pa entrega e declaracion di winstbelasting, a wordo extendi. E fecha final awor ta 30 di november 2020. Pa e contribuyentenan cu nan aña financiero no ta igual cu e aña calendario, nan tambe ta haya 6 luna di extension pa entrega e declaracion. E extension di termino aki ta cay bou e Plan di Alivio Fiscal 2020 y no ta valido pa e institutonan financiero manera banco y/of compania di seguro.
Naturalmente e contribuyentenan cu tin nan declaracion di winstbelasting 2019 cla y ta desea di cumpli mas prome cu 30 di november 2020, por entrega esaki libremente via e website www.impuesto.aw, despues click riba “Digitale formulieren” y “Aangifte in PDF formaat indienen”; despues por haci e pago corespondiente via e sistema di “Bill Payment” di banco.
Gerencia di Departamento di Impuesto 15 di april 2020


text:
Kids Corner y Biblioteca/Studieruimte di Fundacion Contra Violencia Relacional a bira realidad cu ayudo di studiantenan di IPA Fundacion Contra Violencia Relacional a habri su Kids Corner y Biblioteca/Studiekamer oficialmente pa e yiunan di e clientenan residencial.
Esaki tabata den colaboracion cu varios instancia cu a traha hunto pa realisa e projectonan aki cu un budget limita. Recientemente Drs. Emy Maduro a acerca e fundacion pa un stage pa studiantenan di IPA, unda coordinadora di FCVR, Sra. Magaly Maduro, a acepta mesora ya cu tabata tin un plan pa traha un huki sikiera den cual e muchanan cu yega na e shelter por hunga y distrai nan mes un rato durante nan estadia.
Mientras e studiantenan di IPA tabata trahando nan plan di accion y buscando materialnan na bon prijs nan a haya ayudo cu a haci nan trabou bira mas motiva. E tata di un di e studiantenan di IPA, Sr. Alwin Boekhoudt di Quick Electrical Services, a traha e casita di hunga pa asina corta e gastonan.
FCVR a ricibi hopi buki y co’i hunga for di Hulanda como donacion for di Sra. Mariette van Vught. E materialnan a wordo transporta pa FCVR cu ayudo di Vladimir di Caribe Intertrans cu a facilita esaki sin extra gastonan for di Hulanda.
Quota International of Aruba a colabora cu e financiamiento di e Kids Corner y semper ta haci donacion na FCVR di e popular beernan di Quota.4 studiante di tercer aña di IPA a traha riba e dos projectonan social aki. E Kids Corner tabata na encargo di Maryline Boekhoudt y Maryleine Gomez.
Y e Biblioteca tabata bou di encargo di Jowen Maduro y Rachela Dirksz. Nan begeleider tabata Mr. Maximo Wernet di IPA cu a duna nan evaluacion na final di nan presentacion.Presente na e ocasion aki tabata: representantenan di Directiva di FCVR, representantenan di Quota International of Aruba, y leidstersnan, funcionarionan y coordinadora di FCVR.


text:
ORANJESTAD, Aruba
Durante conferencia di prensa di Fraccion di POR, Alan Howell a comenta riba preocupacionnan cu ta reina cerca algun ciudadano den comunidad pa loke ta trata maneho di FCCA.
El a comenta cu el a wordo acerca pa varios persona cu e preocupacion cu ta reina pa loke ta FCCA. Mencionando un ehempel, Howell a expresa cu tin ciudadanonan bibando den casnan di pueblo, nan a lanta for di baby eyden y ta registra na dicho cas y despues cu nan mayor a fayece, nan ta haya nan mes cu e mal noticia di FCCA cu ta dunanan un tempo cortico pa bandona e cas.
Alan Howell ta bisa cu e no tin gana di kere cu esaki ta algo di berdad pasobra e no por imagina su mes cu tin un famia cu despues di ta biba 20-30 aña den e cas, despues di haya e sla duro cu p.e. nan mama a fayece, ta haya otro golpi di FCCA cu ta dunanan un aviso cu den un tempo cortico nan tin cu bandona e cas den cual nan a lanta for di baby den dje. “Scuchando esaki ta haci un dolor grandi na mi curason, e ta un dolor grandi pa e famia, bo ta mira e preocupacion cu e famianan aki tin na momento cu nan ta acercami. Cu lagrimanan den nan wowo bo ta scucha nan storia, con preocupa nan ta, den e situacion fastioso den cual e peticion di FCCA ta hincanan, mirando cu nan tin un dolor caba cu perdida di nan ser keri y awo aki nan ta bay ta tambe riba caya”.
E parlamentario ta sigui bisa cu mirando cu e vision di gobierno ta en principio pa nos ciudadanonan haya dak riba nan cabes, e no por compronde e maneho aki cu ta kita dak di nos ciudadanonan. “E ta inaceptabel”.
Na mes momento Howell ta bisa cu tur medaya tin dos banda y pa tal motibo el a haci un peticion oficial a traves di Parlamento pa den un reunion di comision fiho invita FCCA pa duna un splicacion riba e tema aki, wak si esaki ta berdad of no.
“Di akinan caba mi ta spera di scucha di FCCA cu loke e ciudadano aki ta splica no ta cuadra cu berdad, cual ta sona un tiki straño y fastioso, pasobra no ta un ni dos ni tres famia a acercami, masha hopi famia ta acercandomi ultimo dianan aki y mi por a compronde cu e famianan aki ta acerca Minister Glenbert Croes tambe. Loke mi kier splica cu esaki ta cu e ta algo cu probablemente ta pasando berdad y ta yega ora pa nos scucha di FCCA con e maneho ta, si esaki ta berdad of no. Mi ta bisa di aworaki cu si esaki ta berdad, nos lo mester busca un forma pa nos stop esaki mesora, pasobra ta imposibel cu un persona por lanta den cas di pueblo for di baby, 20, 21, 22 aña bibando aden y pa su mala suerte su mama ta fayece y net su tras ta haya carta cu e tin cu bandona e cas cu e ta considera su cas”. Alan Howell ta puntra si mester saca e persona ey for di e cas ta pa hinca ken eyden anto?
E ta continua bisando cu ta tristo pa scucha cu e personanan aki ta perde nan dak, ta riba caya, no tin caminda pa bay biba. Ya caba e situacion ta basta fastioso pa nos ciudadanonan por haya un cas y aworaki tin e fenomeno cu nos ciudadanonan ta perde cas na momento cu nan mayor fayece.
“Esaki ta algo cu nos mester ‘touch base’ cune mesora, tin cu scucha e banda di medaya di FCCA y si ta berdad, nos di Parlamento y Gobierno en general mester busca un manera pa nos para e forma di maneha aki, para e forma di pone nos hendenan riba caya, pasobra den gobernacion aki nos ta propaganda cu e ser humano ta central y aki nos tin cu keda demostra tambe cu nos tin e ser humano central. Ami sigur como parlamentario representante di pueblo lo para 100% tras di e famianan aki pasobra ta imposibel y inaceptabel pa nos mira nos ciudadanonan ta pasando den pena familiar y extra pena pasobra nan ta bay ta riba caya y sin ningun luga pa bay biba”, Alan Howell a duna di conoce.


text:
SZW Empleado preparatorio
Bo ta fuerte den área di kompilá i kontrolá dato, i ademas bo tin bista pa detaye? Ku bo apoyo atministrativo, bo ke aportá na nos sosiedat sosial? Anto sigui lesa mesora!
MBO 3 | Boneiru | 36 ora | Number di vakatura: P&O2022_11_004 | Fecha di klousura: 7 di desèmber 2022
Deskripshon di e funshon
Bo papel komo empleado preparatorio ta variá, responsabel i na bienestar sosial, pasobra tur dia bo ta kontribuí na un sosiedat sosial. E trabou ta konsistí mas tantu di maneho i elaborashon atministrativo di datonan personal.
Tareanan di e funshon
- Bo ta hasi tarea na lokèt en konekshon ku diferente seguro;
- Bo ta tuma i registrá dato;
- Bo ta evaluá si dato i dokumento ku drenta ta kompleto;
- Bo ta sòru pa file i archivá dokumento;
- Bo ta senalá i investigá iregularidat;
- Bo ta vigilá e título di pèrmit di estadia;
- Bo ta responsabel pa mantenshon i kontrol (vigilansia) di e derechonan di pago;
- Bo ta mantené kontakto ku partnernan den e kadena.
E organisashon
E unidat di RCN Asuntunan Sosial i Empleo (SZW) ta kai direktamente bou di e ministerio ku mesun nòmber na Den Haag. E unidat SZW ta hasi esfuerso pa situashonnan laboral seif, salú i hustu i ta supervisá esaki. Ademas e unidat, na nòmber di e ministerio, ta paga seguronan sosial pa kontribuí na siguridat di eksistensia pa grandinan, mayornan i hende ku temporalmente, por ehèmpel pa motibu di enfermedat òf embaraso, no por traha. Tambe tin e pago di ònderstant pa kontribuí na siguridat di eksistensia pa habitantenan den un situashon finansiero di emergensia. E unidat SZW ta traha na un eksistensia humano pa tur hende na Hulanda Karibense.
Kompetensianan
- Enfoká riba kliente
- Fleksibilidat
- Por ku stress
- Enfoká riba resultado
- Traha huntu
- Desaroyo propio
- Abilidat di ekspreshon verbal
- Abilidat di ekspreshon por eskrito
Eksigensianan pa e funshon
- Bo ta disponé di un diploma mbo3;
- Bo por traha ku eksaktitut i ku struktura;
- Bo por lesa i komprondé teksto legal;
- Bo tin eksperensia ku introdusí informashon den un sistema di registrashon;
- Bo ta íntegro, bo por hèndel informashon konfidensial, inkluso dato ku ta kai bou di sekresia di profeshon médiko.
- Bo tin un bon dominio di hulandes verbal i por eskrito i bo ta papia bon papiamentu, ingles i spañó.
Kiko nos ta ofresé?
- Un nombramentu konforme e Rechtspositiebesluit ambtenaren BES (Desishon di posishon hurídiko di ámtenar BES);
- Un salario konforme merkado den skal inisial 6 (salario mensual bruto minimalmente $ 1.719,-) i skal di funshon 7 (salario mensual bruto maksimalmente $ 2.774,-), ku un siman di trabou di 36 ora pa siman. Ta skal a base di konosementu i eksperensia;
- Sèn di vakashon (8,33% di e salario);
- Un di 13 luna (8,33% di e salario, un mínimo di $ 1.750,- bruto);
- Un previshon di penshun akomodá na Pensioenfonds Caribisch Nederland (PCN);
- 168 ora di vakashon den kaso di un siman di trabou di 36 ora pa siman;
- Un nombramentu temporario di un aña, ku bista riba un nombramentu fiho den kaso di bon funshonamentu i un resultado di evaluashon positivo;
- Un areglo pa muda pa kandidato ku ta reakshoná di pafó di e isla.
Prosedura
- Ta habri e funshon aki internamente i eksternamente na mes momentu. Den kaso di aptitut igual kandidato interno ta haña preferensia;
- Un assessment òf casus por forma parti di e prosedura.
Eksigensia pa nombramentu
- Un deklarashon tokante kondukta (VOG);
- Un eksaminashon médiko na fabor di atmishon den e fondo di penshun;
- Nashonalidat hulandes.
Bon pa sa pa interesado pafó di Hulanda Karibense
- E salario ta na dòler merikano, e moneda ofisial di Hulanda Karibense;
- Hulanda Karibense konosé su propio reglanan di impuesto. Ta kobra impuesto riba e entrada mas haltu ku e suma liber di impuesto ($ 12.198,- na 2022) di un porsentahe di 30,4 % na retenshon riba suèldu;
- Ta obligá pa partisipá na e fondo di penshun, inkluso un kontribushon propio na esaki;
- Bo ta, òf bo ta bira, residente di Hulanda Karibense.
Mas informashon?
Pa mas informashon tokante e funshon aki bo por tuma kontakto ku Rigbert Nicolaas, Lider di Tim Loonderving en Kinderbijslag (Pèrdida di Sueldo i Kompensashon pa yu), number di telefòn +(599) 795-4816.
Solisitut digital
Bo por manda bo Curriculum Vitae ku bo motivashon ku email pa: vacature@rijksdienstCN.com


text:
E poblacion mundial ta bieheciendo. Awendia ta premira cu, compara cu 2015, lo bay tin un aumento di 21% na 2050 (na 2015 esaki tabata na 12%) segun cifranan di Nacionnan Uni (United Nations).
Esaki kier meen cu pa 2050 e populacion mundial di esnan di 60+ lo ta mas cu dobel na un total di aproximadamente 2 bion (2 mil miyon). Mientras e edadnan ta subiendo globalmente e cantidad di abuso di esnan di tercer edad tambe ta aumenta.
Segun Nacionnan Uni 1 di 6 persona di tercer edad (casi 17%) ta ser someti na un of otro forma di abuso na mundo. Ta bira tempo pa reconoce cu abuso di esnan di tercer edad ta un asunto global y serio.
Y cu merece antencion urgente di gobiernonan. Biehes cu discapacidad Ora ta trata di un persona di edad cu un of otro discapacidad, esaki ta fomenta diferente forma serio di discriminacion, manera violacion di “leynan di derechonan humano”.
Den observacionnan (WHO) ta resalta cu esnan cu discapacidad ta wordo someti structuralmente na kitamento di nan poder y autonomia, na marginacion y devaluacion cultural.
Ademas, nan ta mas vulnerabel pa aislamento social, exclusion, pobreza y abuso. Ora ta trata di esnan cu un of otroforma di discapacidad ta hopi ta asumi cu ta un otro hende (p.e. e ciudador, un familiar) mester tin e responsabilidad pa tuma decision pa nan, maske cu e persona mes ta cognitivamente intacto pa su edad.
Por ehempel, ta dicidi pa nan unda nan tin cu bay biba, (cua instituto, etc.), ken ta bay cuida nan, ki sorto di cuido, etc. Esaki ta limita e derecho di e persona di edad di dicidi cua ta su preferencianan.
Tambe tin un percepcion hopi fuerte den comunidad, cu ora envehece cu e persona ta perde su capacidad pa por defini su mes preferencianan, y kico e ta desea of tin necesidad di dje.
Ta importante pa busca manera pa apoya y sostene e persona di edad pa eherce su autonomia na su maximo. Ainda Aruba no tin suficiente medida di apoyo pa haci esaki na un forma natural…
Marginacion: Tocante marginacion, ta masha normal mes cu ora ta papia di ‘wela’/madushi of ‘welo’/padushi fastioso, ta discusti tocante con ta cuid’e, si e por keda den su propio cas, of si ta miho pon’e den un cas di cuido of un asilo (instituto pa cuido special).
Ta importante pa busca manera pa apoya y sostene e persona di edad pa eherce su autonomía na su maximo. Ainda Aruba no tin suficiente medida di apoyo pa haci esaki na un forma natural.
Segregacion: Ta existi tambe un percepcion cu ora un hende no ta forma parti mas di un bida productivo (ehempel: pa un discapacidad, etc.) ta cuminsa pensa den su segregacion sin mas y den un frega di wowo. Esaki ta inaceptabel!!!
Con por ta cu den siglo XXI ainda ta dicidi cu un hende mester wordo segrega y institutionalisa, wordo separa di su famia, su esposo(a), su ambiente conoci p’e, etc., djis pasobra cu nos ta di opinion di NO por dun’e e apoyo cu e ta rekeri den su propio ambiente, su comunidad, den su mes cas, cu su famia, cu su sernan keri, …
Si un persona di edad mes dicidi cu e mes kier pasa su ultimo etapa di su bida ricibiendo cuido di su discapacidad den un cas di cuido, esaki ta di respeta. Ta hustamente e fenomeno di ASUMI cu ora e persona envehece y adkiri un discapacidad, cu esaki automaticamente ta ensera cu e persona aki mester hopi cuido cu nos no por brind’e den su propio ambiente na cas y cu MESTER institutionalis’e.
No mester descarta ni nenga cu tin biaha e cuido di un hende na cas ta rekeri hopi pasenshi y por ta hopi frustrante y un peso cu ta causa hopi stress, hasta trece desunion den famia, sigur ora e discapacidad ta serio y/of ta trata di trastornonan neurocognitivo di e tipo Alzheimer den e etapa avanza y merece mas man (profesional) na cama.
E motibo principal di tanto presion asina den cas cu ta pone cu ta dicidi institutionalisa un anciano (cu discapacidad) ta precisamente pasobra gobiernonan no sa con desaroya maneho adecua pa apoya esnan di edad y nan cuidadornan na cas.
Gobierno tin e obligacion di garantisa derechonan di tur nos grandinan (sin excepcion y sin discriminacion pa edad, nacionalidad, status financiero, etc.). Nos mester stop di pensa cu asina un hende pasa un cierto edad cu su opinion no ta conta mas, su tempo a yega pa bay sosega den stul di zoja, biba den soledad, sinta patras di bentana, tin problema cu memoria, mester bay un cas di cuido y laga bida pa millenials y zoomers.
Participacion, Participacion, Participacion: Derechonan humano mester ta derechonan pa tur hende disfruta di nan y cu mester ta igual pa tur hende. Nos tin e tendencia di separa y/of exclui hende pa medio di nan identidad… Esaki NO ta funciona!!
Participacion di esnan di edad ta nifica participa den tuma decision den bida politica y den comunidad. Nos enfoke ta cu e persona di edad ta central y cu e comunidad ta construi rondo di dje y permiti’e biba den dignidad y di goza di tur su derechonan. Refleccion riba dia mundial contra abuso di esnan di tercer edad.
Ta bale la pena mantene un persona di edad na bida? Fin di bida: Den hopi pais e topico di discusion di fin di bida (e ultimo añanan) ta uno hopi discuti y a aumenta durante e actual pandemia.
Efectivamente ta un derecho di un persona escoge un morto digno y dicidi pa no pasa door di un proceso di sufrimento. Sinembargo mester adverti cu esaki ta solamente un parti di e historia, ya cu e reto ta, con logra cu e decision aki no ta wordo confundi cu ‘un bida den biehes of un bida cu discapacidad no ta bal pa biba.
Nos ta bibando den un mundo cu ta rechasa e biehes manera algo “NO desea”. Ta hustamente e percepcionnan social aki ta influencia grandemente “Nos forma di brinda servicio”… Hopi por corda con norma, balornan, amor y respet pa nos madushi y padushi tabata algo indiscutibel y automáticamente prome cu cambio di siglo. Cambio di siglo a trece cambionan radical den mentalidad tocante nos grandinan y un sorto di falta di respet ora un grandi hera duna su opinion na un hoben.
E pais na mundo cu prome a bini cu e ley di ‘Eutanasia’ y ayudo cu suicidio, ta madre patria Hulanda. Tambe tin hopi pais, incluso Aruba, unda tin medico cu ta dicidi si un hende di edad ta bay den cuido paliativo, si ta bale la pena mantene e persona di edad na bida of pon’e drumi…
Den e sentido ey e convencion di derechonan humano di hende di edad cu discapacidad, ta haci un yamada pa considera experiencia di bida, y comprende cu e experiencia di bida y cultura di e persona di edad cu discapacidad, tambe por ta uno rico y felis y cu no necesariamente ta uno yen di carga y stress, di sufrimento.
Ainda tin hopi hende cu ta pensa cu e bida di e hende di edad (cu descapacidad) tin menos balor…
AKI TA E MOMENTO CU MESTER HALA UN LIÑA Y BISA NO!!!
Aki e convencion di derechonan humano di hende di edad cu discapacidad ta haci su entrada, unda cu mester reconoce e derechonanan igual y cu un bida no ta bal mas cu otro.
Avancenan importante: Por observa avance den pensamento tambe. Por ehempel awendia ta normal di papia di incontinencia y ya e tabu di papia di sexualidad ta casi nulo.
Tambe tin hopi transformacion cu a tuma luga danki na envehecemento/’vergrijzing’ di nos poblacion. Por ehempel, 40 aña pasa no por a papia mes di busca pampers pa un persona adulto, tampoco tabata tin stul di baño of WC, un aparato di oido, baston pa un hende ciego, etc..
No solamente esakinan tabata caro, sino tambe hopi difícil pa haya localmente. Na otro banda tin avancenan cu tin nan parti negativo tambe y cu ta resulta den abuso. Por ehempel e uso di pampers y/of pullups por resulta cu ta laga e persona di edad henter dia den su desperdisio hasta te na e punto cu e por haya herida di cama (decubitus).
Ademas a bira custumber di NO tin tempo mas pa hiba e persona aki WC y provoca pa e usa su musculo nan pa urina of bay af. Esaki ta resulta den musculonan floho y deterioro di tripa y tracto urinario.
Ainda falta: Maske cu ainda tin un gran parti di nos poblacion cu ta wordo exclui, tin un parti creciente cu ta forma parti di e conversacion, kibrando tabu, y ta participa na encuentronan social, y ta mas kritico y contribui cu solucion pa motibo di nan experiencia di bida y profesionalismo.
Pero, ainda falta mas adaptacion di servicionan di supermercado, tienda, impresa, transporte publico accesibel, etc. Tambe falta profesionalnan (incluso di salubridad) cu ta comprende y por comunica (no traduci so) optimalmente den e idioma (no solamente Hulandes) di nan cliente/pashent di edad y/of cu discapacidad.
NO pasobra un hende di edad y/of cu tin un discapacidad mester papia cu terminologia medico cu ne y spera cu e ta comprende, lague sinti cu abo si ta profesional y sa tur cos miho, papia manera ta papia cu un mucha chikito, of papia duro cu ne como si fuera e ta sordo of NO ta comprende bo.
Corda cu tambe tin hende di tercer edad cu tambe sa hopi y tambe tin mas experiencia cu bo!. Esaki tanto den sector turistico como local! Mas importante ta keda cu e discusion aki mester ta dirigi na ‘con yuda e cliente/pashent di edad’, con pa elimina bareranan pa e persona aki por participa optimalmente den e comunicacion y con cuidador, profesional, instancianan, gobiernonan, etc. por logra cu e persona di edad aki por haya/ricibi e sosten/ayudo necesario y optimal pa e por sigui disfruta di su bida.
En bes di pensa solamente den e condicion fisico/mental di e persona, mester cuminsa pensa tambe con pa haci ciudadnan of comunidadnan mas humano y accesibel: manera trapi adecua accesibel pa rolstul pa esnan cu baston/kruk, rollade, scootmobiel, aparato di oido, etc.
Figura: Ta inaceptabel segrega un persona di edad (65+) Paisnan Amical y di Inclusion Ta un realidad cu tin pais cu tin e cultura di duna caluroso bon bini na esnan di edad.
Un miho cu otro. Nos por siña hopi di e culturanan ey. Un pais cu ta resalta como pais amabel cu inclusion di esnan di tercer edad, ta Spaña. Aki por aprecia e bida activo di esnan di edad manera den bar-, cinema-, alameda- y parquenan etc.
Pero kico ta un pais amabel y amical pa hende di edad? Esaki ta un mundo den cua abo kier envehece cu un entorno adapta na esnan di edad y cu ta fomenta un envehecimento activo y saludabel.
Un entorno amabel ta permiti esnan di edad: Envehece di forma sigur den un luga adecua pa nan; Ta liber di pobreza; Desaroyonan personal continuo; Contribui na su comunidad conservando asina su autonomia, salud y dignidad.
Un entorno amabel ta permiti esnan di edad: expresa miho loke ta nan necesidadnan, cu nan ta central, y cu nan bida tin balor y cu nan por comparti ainda na experiencianan cu otronan (incluso hobennan). Paisnan/ciudadnan unda esnan di edad ta biba ta aumentando.
E entorno fisico y social di pais-, ciudad- y comunidadnan ta wordo influencia grandemente pa experiencianan di envehecimento y oportunidadnan ofreci pa envehece dignamente.
Ya caba ciudad- y comunidadnan rond mundo ta tumando medidanan pa ta mas amabel cu personanan di edad. Un mundo amabel pa esnan di edad TA POSIBEL pa nos tur… comunidad pa comunidad, ciudad pa ciudad, region pa region, districto pa districto.
Un comunidad inclusivo y amabel ta anima esnan di edad di participa mas den bida social, civico y economico di su pais. Esaki, na su turno, ta promove envehecimento activo.
Aunke cu respet pa personanan di edad ta saludabel, tin hopi ciudad y comunidad unda ainda ta existi prehuicio negativo riba envehecimento. Ta necesario pa facilita interaccion entre generacionnan pa termina cu e pensamentonan aki.
Educacion riba envehecimento tambe mester cuminsa trempan pa crea consciencia riba envehecimento y e problemanan cu e ta trece den comunidad, di manera cu hendenan ta siña aprecia e personanan di edad.
Inclusion social y economico: E compromiso social por contribui na e sentido di auto-estima di e personan di tercer edad. E iniciativanan favorabel pa e personanan di edad ta ensera actividadnan cu ta envulcra tur persona di edad pa nan experiencia y compromete nan mes cu e comunidad y sinti nan mes valora.
Semper ta necesario pa consulta cu e personanan di edad tocante decisionnan cu ta conerni nan. Esaki ta inclui: apoya nos grandinan cu entre otro actividadnan y guia durante dia pa por sigui participa den comunidad, haci apoyo posibel pa yuda nos grandinan den nan decisionan pa un bida di calidad, den tur bario.
No solamente exigi prevencion, sino haci esaki un realidad urgente (den pakete di AZV); Prevencion y nutricion saludabel ta baha gastonan di remedi y di cuido y bishita na dokter substancialmente.
Pa tin Comunidad Inclusivo y amabel pa nos pensionadonan riba terreno di salubridad ta necesario inclui entre otro: fysioterapia y ehercicio, combati malnutricion, Y facilita consulta cu nutricionista, cu dentista, (minimalmente 2 biaha pa aña), checkup total cada 3 luna, combati soledad y su consecuencianan, remedinan necesario pa nos grandinan gratuito y control di remedinan regular pa evita mal uso.
15 de junio, 2021; El décimo aniversario del proyecto Alzheimer Aruba: “Bisa NO Abuso y Violencia di Persona di Tercer Edad” en Aruba


text:
Esaki ta significa cu e personanan cerca lo tin cu bai adapta y acepta esaki. Pa por anda di un bon manera cu un persona cu demencia ta exihi hopi di un persona. Nos tin algún conseho cu kisas por yuda den esaki.
Trata di buska coneccion na e mundo / pensamento di e persona cu demencia.
Ta importante pa trata di conecta cu e persona y su pensamento. Pa un persona cu tin demencia tin vez ta difícil kico su propio identidad ta of tawata. E persona hopi vez ta bringa pa haña rason den su pensamento y identidad.
Brinda un rutina
Persona cu tin un syndroma di demencia ta experiencia dificultad cu pensamento y no por confía mas riba nan propio memoria. Un structura diario ta brinda rutina y ta trece claridad. Trata di mantene orario fiho pa lanta foi cama, desayuna y come merdia etc.
Crea un pauze regular durante dia
Un celebro cu no ta traha optimal ta traha mayoria vez overtime. Pa es motibo e ta usa hopi energía. Hopi importante ta pa no planea e dia dimas yen y pa crea momento di rust y sosiego durante e dia.
Stimula e sentido
Na momento cu mas sentido wordo stimula simultaneamente e chens ta mas grandi cu informacion ta wordo mas mihor imprimi y retene den e celebro. Por ehempel e frase “ban sinta na mesa” lo duna mas impresion si e persona ta wak na momento cu ta bisa e frase un mesa drecha caminda tin tambe e cuminda den tayo cu por disfruta di e dushi aroma di e cuminda.
Sostene e nocion di tempo
Un calendario y un oloshi grandi caminda e por wak e fecha y dia di siman ta consehabel. Stimula e persona pa hasi uso durante dia di e oloshi y calendario.
Movecion regular
Ta consehabel pa hasi 30 minut pa dia na movecion, ideanan por ta pa baila, cana, traha den cura etc.
Brinda actividad durante dia
Ta consehabel pa brinda un rutina cu diferente actividad. Esaki ta pa stimula e persona ypa mantene e abilidadnan. Otro posibilidad ta pa stimula e persona pa participa na un centro di actividad. CasMarie por brinda mas información tocante esaki.
Informa famia y amistad
Dor di comunica cu famia y amistad por preveni cu por surgi problema den comprencion. Importante ta pa tur persona envolví ta riba e mesun liña.
Importante ta pa papia cu e yiu y nietonan
Yiunan mayoría vez ta ripara cu tin algo ta pasa. Pa mantene e contacto y comprencion entre e yiunan (nietonan) ta importante pa informa kico ta significa e syndroma di demencia y con por anda cu e cambionan aki. Trata di splica cu mester tene pasenshi ora e persona ta ripiti of ta actua kisas poko straño. Splica cu tur esakinan ta symptoma di un malesa den e celebro.
Evita e sentimiento di desapunto
Si constantemente e persona ta wordo corihi y ta wordo mustra riba lokual a bai malo e persona por bira tristo, rabia of aparta su mes. E persona kisas no por comprende dicon e tin e dificultadnan y ta sinti berguensa of ta frustra y rabia. Si e persona no ta comprende mas dicon e ta hasi algo robez y no sa con pa drecha esaki no ta consehabel pa keda corihi un persona constantemente.
Adapta e comunicacion.
Tene cuenta cu e dificultadnan di un persona cu demencia. Na prome lugar zorg pa e persona mustra su atención prome cu bisa un información. Zorg pa e contacto visual tey (wak e persona den wowo) ora di hasi uso di frase cortico y simpel. No formula frase cu tin mas cu un pregunta den dje. Duna e persona tempo pa reaciona y asegura cu e persona a tende y comprende e pregunta.
Brinda un hogar sigur
Na momento cu e demencia avansa por pasa cu e persona no tin nocion di kico ta sigur y kico no. Hopi importante ta pa evita accident dor di minimalisa desgracia den cas. Kisas por pensa riba uso di extra mas / leuning pa tene den baño. Por consulta ergoterapia pa esaki via HOH. Tambe ta importante pa warda obheto cu por ta peligroso ( clorox, remedi, cuchiu, sker etc).
No lubida bo propio persona!
No ta fácil pa cuida y ofrece calidad di vida na un ser keri cu demencia. Hopi importante ta pa por tin tambe momento pa relaha y diberti. Tambe ta un conseho pa ta na altura di e ultimo desaroyo tocante demencia y pa participa na un grupo di contacto pa famia cu por fungi como un grupo di sosten. Pa mas informacion por tuma contacto cu CasMarie su grupo di contacto y sosten.


text:
Aeropuerto Frankfurt am Main
Aeropuerto Frankfurt am Main (kódigo IATA: FRA, kódigo OACI: EDDF), situá na e parti wèst di Frankfurt, ta e aeropuerto mas grandi di Alemania. Ku un kantidat di alrededor di 56 mion pasahero pa aña, ta hasi Aeropuerto Frankfurt un di e aeropuertonan mas drùk di mundu.
Frankfurt konosé un kantidat enorme di pasaheronan internashonal kual ta hasié e aeropuerto internashonal number unu di mundu. Apesar di ta surprasá su konkurenshanan den Oropa Aeropuerto Paris-Charles de Gaulle na Paris, Fransia, Aeropuerto London Heathrow na London, Reino Uni, Aeropuerto Madrid-Barajas na Madrid, Spaña i Aeropuerto Amsterdam-Schiphol na Amsterdam, Hulanda.
Aeropuerto ta e base di Lufthansa kual ta hasié e hub di aviashon Oropeo mas grandi pa e aliansa aeréo Star Alliance.


text:
Ministerio di Enseñansa, Siensia, Kultura i Deporte su meta ta pa, huntu ku e diferente aktornan den enseñansa, mehorá kalidat di enseñansa. Primeramente kreando un sinkronisashon efektivo entre kuríkulo di enseñansa i eksigensianan ku e merkado laboral di futuro i nos sosiedat lokal di awendia ta eksihí. Nos ta hasi esaki atendiendo kontinuamente temanan spesífiko manera:
Enseñansa ta un proseso kontinuo. Bon enseñansa ademas no ta konserní solamente aktornan den enseñansa, e ta un ambishon ku henter nos poblashon mester kontribuí kuné. Ke men pa nos logr’é, kada un di nos mester duna su aporte. P’esei ta urgi henter komunidat, mundu komersial inkluí, grandi i chikitu, pa nos traha huntu na un mihó kalidat di enseñansa. Ta huntu nos ta eduká nos pueblo pa e mundu di mañan.


text:
12 Jul Bishita Posibel na Fundashon Birgen di Rosario
Apresiabel famia i/òf konosí di habitantenan di Fundashon Birgen di Rosario,
Nos ta konsiente ku e nesisidat t’ei pa famia i/òf persona di kontakto bishitá nan ser kerí mas tantu, i alabes nos grandinan tambe ke mira nan famia i nan hendenan mas tantu. Nos tabata un tiki kouteloso ku e habrimentu bèk pa bishita, pero mirando e kasonan di COVID-19 na Kòrsou ta kedando abou, nos ta bai habri mas pa bishita entrante 12 di yüli 2021.
Esaki ta sosodé de e siguiente manera:
- E orario di bishita ta entre 10:00-15:00or, 7 dia di siman pa un durashon di 30 minüt pa kada habitante. Dor ku e lugánan pa hasi bishita ta limitá, nos ta pidi pa traha un sita delantá serka e departamentu konserní, unda e ser kerí, e hende grandi, ta biba. Nos ta pidi enkaresidamente pa yega na tempu.
- Ta bai apuntá un lugá spesífiko riba e departamentu konserni pa por hasi bishita, e zùster/bruder na warda lo dirigí famia i/òf persona di kontakto na e lugá aki.
- Ta supliká kada famia i/òf persona di kontakto pa ora bin di bishita pa keda huntu ku e ser kerí i na e sitio indiká. No ta permiti pa bai den e kamber di e klientenan, ni kana rònt den e lokalidat òf riba e departamentu.
- Kuater (4) miembro di famia por bishitá e grandi na mes momento.
- Mester laba man di forma profundo na entrada di e lokalidat promé ku hasi bishita serka e habitante. Na kada lokalidat di Fundashon Birgen di Rosario tin un kranchi ku awa i habon na entrada.
- Mester bisti un tapaboka “mondkapje”. Un petishon ta bai pa bin ku propio tapaboka.
- E miembro di famia i/òf persona di kontakto ku ta bishitá e grandi mester usa e oportunidat di bishita pa bai òf bin ku paña sushi/limpi di e grandi i trese e produktonan di uso (drechá di forma higiéniko) pa su hende grandi.
- Si e miembro di famia ta sinti kebrante di salú (por ehèmpel ta tosa, tin kayente di kurpa, tin problema pa hala rosea òf tin grip), e petishon ta pa NO bin di bishita. Nos grandinan ta vulnerabel! Si konstatá ku e miembro di famia tin algun di e síntomanan menshoná, nos ta pidi pa plania un otro sita ora esaki pasa i nos ta terminá e bishita.
- Semper e persona di kontakto di e hende grandi bibá serka nos por yama e diferente departamentunan òf lokalidatnan pa informá pa e hende grandi. Por yama pa plania un video call tambe, esaki ta wòrdu regla mas pronto ku ta posibel.
Athunto e numbernan di telefòn di e diferente lokalidatnan.
Departamentu Druifi: 515-7937
Departamentu Guyaba: 513-3710
Departamentu Mispel/Mango: 520-5063
Departamentu Tamarein: 527-9732
E resepshonista na Habaai: 517-9416
Richardushuis: 514-8648
Nos Lanterno: 540-2854
E reglanan ariba menshoná ta keda na vigor te ku próksimo aviso.
Nos ta yama di antemano masha danki pa e komprenshon i koperashon.
Atentamente,
Sra. Indra Rossen-Lucasius
Direktor


text:
Un dia hopi malo caba pa Wall Street a finalisa e dia di awe cu un drop pisa. E dos instancianan cu ta guia e Stock Market S&P 500 y Dow Jones su indice a cera cu respectivamente 12 y 13 porciento den negativo.
Esey ta e dia cu mas perdida desde 1987, y esaki ta bini despues cu den e ultimo dos simannan ya caba tabatin caidanan dramatico registra.
E ultimo ola di benta a tuma luga durante e discurso di Donald Trump, ora cu el a bisa cu e epidemia di corona por dura te cu juli of augustus y cu esaki por conduci na un recesion.
E discurso di Trump a bini na final di dia ora cu e inversionistanan a sufri atrobe perdidanan grandi. Mesora despues di apertura di mercado, e transaccionnan a paralisa pa 15 minuut pa laga e inversionistanan hala rosea. E tabata di tres biaha den un siman cu a surgi bentanan di panico.
Mercadonan Europeo tambe a sufri perdidanan grandi, aunke na final a limita esaki un poco.
Recesion fuerte
“Inversionistanan mientrastanto ta sali di punto di bista cu tin un recesion fuerte,” segun e principal ehecutivo di mercado di ABN Amro, Mary Pieterse-Bloem. Banconan Central ta ahci nan esfuerso pa suavisa e dolor, “pero e bala ta den scochi di Gobiernonan, Trump, Merckel y Macron di e mundo aki. Nan mester bini cu medidanan di stimulacion.”
Diferente pais a anuncia paketenan di estimulo caba. Pero e mester ta mas concreto, segun Pieterse-Bloem. “E hendenan kier sa con y kico exactamente. Y e mester yega na tempo cerca e empresanan prome cu cosnan mas grandi sosode.”
Stress nunca asina halto
E gran pregunta ta con largo e situacion di e virus aki ta sigui, y cu mester di medidanan economico grandi pa wanta of limita e daño.
Tur e cos aki ta conduci na hopi incertidumbre pa mundo comercial.


text:
KRALENDIJK- Entidat Públiko Boneiru (EBP) a disidí di kita diferente mata for di roinan kantu di kaminda na Kaya Internashona, entre otro en frente di aeropuerto, pa mehorá e drenahe i pa evitá ku hopi awa ta keda para riba e kaminda. Segun EPB, por nota últimamente hopi awa a kai, ku a keda para tambe parsialmente riba e kaminda en kestion. “Un investigashon ku a laga hasi, ta mustra ku un kantidat grandi di mata ku a krese den e roinan, ta ... Lesa mas
Infrastruktura
BWM a traha duru riba Kaya Gobernador Debrotweg djadumingu
KRALENDIJK- Por a mira hopi trabou djadumingu riba Kaya Gobernador Debrot, kaminda kontratista BWM a pone un kapa nobo di asfalt. Mientras ku a asfaltá un pida kaminda for di masomenos New Wei Tai pa Between Two Buns por a nota ku mientrastantu a raspa ... Lesa mas
Habitantenan di Hato mal fadá ku trabou relashoná ku kloaka
KRALENDIJK- E dianan aki por nota hopi keho di parti di residentenan di e bario di Hato, spesialmente esnan ku tin ku pasa riba Kaya Gobernador Debrot i den Kaya Rotterdam. Ya pa lunanan largu tin trabou di kobamentu ta tumando lugá pa instalá ambos e ... Lesa mas
Gobièrnu a primintí pa asfaltá Kaya Tanki Matrimonio den akuerdo firmá na aña 2014
KRALENDIJK- For di aña 2014 tin un akuerdo firmá entre e kompania Bonaire Builders di direktor Herbert X.J. de Jong i Entidat Públiko Boneiru kaminda ta primintí ku e último lo asfaltá e kayanan rondó di e proyekto i pone tur otro kos ku ta relatá na ... Lesa mas
Trabou di renobashon di Kaya Grandi ta den pleno marcha
KRALENDIJK- For di 19 di sèptèmber e trabounan relashoná ku renobashon di Kaya Grandi ta den pleno marcha. Despues di a ranka sali na Plaza Oraño (Oranjeplein), riba djárason 12 di òktober e siguiente fase ta bai kuminsá. Pa esaki temporalmente ta sera ... Lesa mas
Situashon na Tanki Matrimonio ta keda hopi mahos ora di yobida
KRALENDIJK- E situashon na Kaya Tanki Matrimonio ta keda hopi ferfelu i mahos ora tin yobida algu fuerte, manera potretnan ta mustra. Den temporada di yobida, e situashon ta bira hopi ferfelu pa hende por drenta i sali for di nan kas. Pa un òf otro ... Lesa mas
Komersiantenan di Kaya Souer Bartola soprendé pa komienso di drechamentu di kaya inesperá
KRALENDIJK- Komersiantenan ku ta situá riba Kaya Souer Bartola a ekspresá nan sorpresa ora djabièrnè último nan a risibí un karta di parti di Boneriaanse Wegenbouw Maatschappij (BWM) avisando nan ku entrante djaluna 3 di òktober lo sera e kaya pa masoménos 2 ... Lesa mas
Trabounan di renovashon di Kaya Grandi lo kuminsá dia 19 di sèptèmber
KRALENDIJK- E promé fase di e trabounan di renovashon na Kaya Grandi lo kuminsá djaluna 19 di sèptèmber. E proyekto ta enfoká riba embeyesimentu di e kaya. Ta bai hasi vários adaptashon riba tereno di infrastruktura i plantamentu di mata. Por ehèmpel ... Lesa mas
Prome parti di Kaya Grandi habrí atrobe despues di drechamentu rápido
KRALENDIJK- E promé parti di drechamentu di kaminda, ku ta kuminsá for di dilanti di MCB den Playa den direkshon di Kaya Gobernador Debrot den wikent tabata kla kaba. Asta a habri e kaminda kaba pa tráfiko por hasi uso di dje, te na e krusada di Kaya ... Lesa mas
Porfin a kuminsá ku drechamentu di Kaya Gobernador Debrot
KRALENDIJK- Por fin por nota ku a kuminsá drecha un di e kamindanan mas prinsipal riba nos isla, Kaya Gobernador N. Debrot. Despues ku a anunsiá esaki vários biaha, awor si e trabounan a kuminsá. For di djaluna mainta un parti basta grandi di e ... Lesa mas
Pronto por produsí mas asfalt na Boneiru
KRALENDIJK- Djaweps e kompania BWM Infrastructure, ku ta responsabel pa produkshon di afalt i drechamentu di hopi kaminda na Boneiru, a duna splikashon na prensa tokante desaroyonan na e kompania, i partikularmente e echo ku pronto lo por produsí ... Lesa mas
Mester hasi midimentu promé ku traha masterplan pa drechamentu di kaya
KRALENDIJK- Djamars atardi durante un konferensia di prensa Entidat Públiko a duna splikashon di su plannan pa ku e kamindanan na Boneiru. Presidente di e stuurgroep Mobilidat, gezaghèber Edison Rijna, a bisa ku ta trata di un tema hopi ... Lesa mas
Diputado James Kroon tin 3 dia mas pa kumpli ku promesa tokante investigashon di Rotonde-gate
KRALENDIJK- Diputado James Kroon di infrastruktura tin eksaktamente tres dia mas pa kumpli ku un promesa ku ela hasi den Konseho Insular, pa loke ta trata e asina yamá rotonde-gate. Den un reunion di Konseho Insular, Diputado Kroon ku man riba su kurason a ... Lesa mas
BIA ta bai kambia situashon di tráfiko i tin atenshon pa e problema di stashonamentu malu
KRALENDIJK - Despues di un periodo di konstrukshon, BIA huntu ku Dabboussi Real Estate ta remodelando e tereno entre ámbos edifisio. E partidonan a koordiná ku otro kon ta bai integrá i strukturá e diferente partinan di e kaminda pa logra un separashon opvio ... Lesa mas
Proyekto di waf nobo di karga a inisiá
A inisiá ku e proseso di análisis di kosto i benefisio (MKBA) pa lokalidat definitivo KRALENDIJK - Resientemente e “Stuurgroep Zeehavens Bonaire”, konsistiendo di Kolegio Ehekutivo di Boneiru, ministerio di Infrastruktura i Maneho di awa, Port of Amsterdam ... Lesa mas


text:
Proyeccion Economico 2021-2023
E efecto di e pandemia mundial COVID-19 pa aña 2020 tabata tin y ainda ta continua teniendo un impacto sin precedente riba e economia di nos isla Aruba.
Den 2020, turismo, inversion y consumo tabata esnan mas afecta, cual a conduci na un receso sin precedente di nos economia.
Pa loke ta trata e proyeccion hasi na mei dor di Departamento di Asunto Economico, Comercio y Industria pa e añanan 2021, 2022 y 2023 un tendencia positivo ta wordo premira tendiendo si na cuenta cu e crecementonan aki ainda lo ta bou di e nivel di 2019.
Den comparacion cu 2019, pa 2020 un bahada di 25.2 procent ta wordo premira pa loke ta e Gross Domestic Product (GDP) den termino nominal. Pa 2021 y 2022 ta premira un aumento di 5.1 procent den comparacion cu 2020 y un crecemento di 6.2 procent den comparacion cu 2021. E impulso principal den e crecemento espera den e añanan 2021 y 2022, ta debi na un subida di ingreso premira dor di turismo y pa 2022 un subida den inversion.
Por ultimo pa aña 2023 compara cu 2022 ta premira un crecemento di 10.8 procent pa loke ta e GDP den termino nominal, cual un biaha mas e impulso principal ta e crecemento continuo premira den ingreso di turismo, inversion y consumo.Scroll To Top
- prijs di webo local entrante 5 di december 2022 December 6, 2022
- Macuto di Compras: 11 november 2022 November 18, 2022
- LPG- Gas pa uso domestico November 17, 2022
- Macuto di Compras: 11 november 2022 November 11, 2022
- New gasoline price publication: 9 november 2022 November 10, 2022
- Controleteam multidisciplinario: 9 november 2022 November 9, 2022


text:
Desde cu un persona su test a sali positivo pa Covid-19, coronavirus, esaki a pone cu hendenan a drenta den panico na Corsou. Despues di a haci test na diferente hende, Dr. Izzy Gerstenbluth, Hefe di Departamento di Epidemiologia, a informa cu e cantidad di caso a subi na 3. Segun Dr. Gerstenbluth tabata monitoria un tiki mas di 40 persona y awo tin 3 caso di coronavirus. Segun Dr. Gerstenbluth, tin 3 caso isola y ta pidi pa tur hende keda trankil. Ta recorda cu ta importante pa laba man cada rato.
Un di e casonan cu a sali positivo tabata di un persona cu a isola su mes y di cual Departamento di Epidemiologia tabata sigui esaki. E test di e persona aki tabata uno inconclusivo, pero despues a resulta di ta positivo. E persona aki tabata den isolacion caba y e contactonan tabata limita. Un otro test cu a sali inconclusivo tambe a keda den isolacion. Tur e personanan aki e departamento concerni a sigui nan desaroyo den e dianan cu ta 14 dia di por a bira malo. Prome a mira entre 5 pa 7 dia si un persona ta bira malo y despues a mira e maximo di 14 dia, di cual si pasa e dianan ey y no bira malo, nan ta keda trankil pasobra e chens pa bira malo a kita. Ainda tin hendenan den isolacion y ta monitoriando nan, pero tin par cu a stop di monitoria pa motibo cu e tempo cu e virus por broei a pasa sin cu a bira malo.
E maneho hiba pa tene hende isola na cas, tur cos haci ta cuadra segun e stipulacion di maneho cerca e Departamento di Epidemiologia cu ta sigui e linea internacional. Mayoria pais na mundo ta sigui e mesun strategia. Segun Gerstenbluth nan no ta haci algo otro of inventa algo nobo, loke cu ta haci ta adapta na e situacion local. E ta reitera cu pa plama e enfermedad di un pa otro ta bin via tosamento, pasobra niestermento no ta un di e sintoma mas.
Medida tuma na e momentonan aki pa loke ta avionnan cu ta bin di Europa, lo permiti solamente esnan cu ta residencia na Corsou y por mustra nan cedula y tambe e ticket di regreso na e aerolinea pa nan por haya un cupo pa regresa Corsou. A tuma e medida aki pa por cuida pueblo mas tanto posibel. Minister di Trafico, Transporte y Planificacion Urbano, Zita Jesus-Leito a bisa cu tin vuelo ta yegando dialuna cu e prome localnan, pero awe ta yegando 5 avion. Di e 5 avionnan aki algo no a bay segun premira cu e aerolineanan y awo ta yegando 9 hende residencia di Corsou. Tur control ta bay conforme e protocolnan y e palabracionnan cu Departamento di Salubridad pa check cu e hendenan drenta ta cumpli cu tur e partinan.
Esaki ta un impacto pa Corsou ta aden e proximo 2 simannan specialmente e sector hotelero. Riba mesa ya caba tin puntonan pa asina sinta discuti cu Minister di Finanza con pa balansa esaki. No ta gobierno so tin e responsabilidad, pero comunidad tambe y banconan. Gobierno ta analisando diferente iniciativa, pero tambe di banda priva lo bin proposicionnan pa yuda den e totalidad aki pa mitiga e sla di e dos simannan cu ta bay dal duro. Segun Minister Giselle Mc Williams a calcula cu e impacto di e virus a dal e sector hotelero 20 miyon di dollar den e dos simannan.
Departamentonan concerni ta bay na hotelnan pa duna nan informacion. Minister Williams ta enfatisa na tur miembro di CHATA of cu no ta miembro, tambe tin deber cu empleadonan. Gobierno ta carga su responsabilidad y ta pone Izzy Gerstenbluth na disponibilidad pa informa y educa nan hendenan, pero ta spera pa nan tambe carga e responsabilidad pa proteha empleadonan y hendenan cu aña den y aña afo a gana placa for di nan.


text:
…organisá pa CTB…
WILLEMSTAD – 19 di aprel 2018 – Di 17 pa 19 di aprel último Ofisina di Turismo di Kòrsou (CTB) a kondusí un programa konsistiendo di 2 tayer i un presentashon públiko ku a hiba di título ‘Experiential Travel: Connecting Visitors to the Real Curaçao Experience’. E programa akeda kondusí pa sra. Judy Karwacki ku ta un eksperto internashonal riba tereno di turismo ku mas di 30 aña di eksperensia riba aspektonan relashoná ku biahe, edukashon i maneho.
Na novèmber 2016, sra. Karwacki a bishitá Kòrsou pa promé biaha pa duna konseho na diferente manehadó di atrakshonnan lokal i empresanan turístiko riba kon pa krese nan negoshi dor di elevá eksperensia di e turista. E aña aki, sra. Karwacki lo hasi un evaluashon serka 10 empresa turístiko ku tin e potensial pa por ‘bende’ un eksperensia inolvidabel ku e turista. Riba dianan 17 i 18 di aprel a tuma lugá na Landhuis Bloemhof dos tayer pa e grupo aki ku a konsistí di diferente presentashon i kòmbersashon interaktivo. Tambe e partisipantenan a siña kon pa traha un iterinario kompletamente dirigí riba kon laga e turista eksperensiá e produkto ku ta keda ofresé na dje ku e meta pa krea un eksperensia memorabel.
Riba dia 19 di aprel último a tuma lugá na Hilton Curaçao e presentashon públiko. Meta prinsipal di e presentashon tabata pa hasi e públiko, kual a konsistí di partnernan den sektor públiko i privá i proveedónan di servisio na turista,konsiente di e trènt ‘Experiential Travel’ i e benefisionan ku esaki ta trese kuné. Konsiderando ku Kòrsou tin hopi di ofresé na e turista, ta imperativo pa hasi uso di e instrumento aki pa sigui promové nos destinashon. Sra. Karwacki a elaborá riba diferente tópiko manera desaroyonan nobo riba tereno di aktividatnan turístiko, e tipo di tour ku ta keda ofresé na e turista, ‘sharing economy’ entre otro Airbnb, e konsepto di‘Transformational Travel’ i muchu mas.
CTB ta mira bèk riba 3 dia sumamente edukativo kaminda tur ku a partisipá na e tayernan i e presentashon públiko a risibí hèrmèntnan nobo pa huntu nos sigui desaroyá nos produkto turístiko.


text:
ORANJESTAD – HOH a haci su prome cirugia di osteointegracion. Amputacionnan di pia ta wordo ehecuta pa basta tempo caba na Horacio Oduber Hospital (HOH). Pero recientemente, esta fin di October, a realisa un otro primicia mas na HOH unda a opera un pashent pa prome biaha na Aruba hacienda uzo di e tecnica yama osteointegracion. Esaki ta un tecnica di cirugia nobo unda ta introduci e protesis den e weso y ta integra esaki cune (tecnica di integracion). E protesis ta sali di e cuero y asina tin un conexion directo cu e protesis di cana pa asina tin un control mas preciso na momento di cana. Pues e uzo di un ‘prothesekoker’ lo no ta necesario mas. Problemanan di e ‘prothesekoker’ ta e motibo mas grandi pa un operacion asina
E experiencianan mundialmente ta hopi bon y e operacion aki ta mehora e calidad di bida di hopi pashent. Ciruhanonan di HOH (dr. Caroline Hoenders, ciruhano ortopedico y dr. Yuri Casseres, ciruhano general) y dr. Oscar van Waes, ciruhano traumatologo di Osseointegration Center Rotterdam a colabora intensivamente cu resultado masha satisfactorio.
E prome pashent cu a ricibi e operacion aki na Aruba ta cuminsa awo (despues di dos siman) poco poco para riba su pia di protesis. E pashent tabata pura pe momento yega y ta hopi contento cu e resultadonan. Claro cu semper tin chens pa haya complicacion, cual den porcentahe ta comparabel cu e operacionnan di rudia y heup. Dr. Van Waes a bin specialmente Aruba pa dirigi y guia e evento historico aki pa HOH y ta hopi content cu e colaboracion.
Meta ta pa den futuro sigui amplia y intensifica e cooperacion pa asina yega na un “Osseointegration centre of the Antilles” (OCA). E prome pashent awo lo cuminsa cu su trayecto di rehabilitacion pa asina perfecciona su canamento.


text:
Kampeonato Klase AA a keda posponé te ku otro aviso.
Pa medio di e karta aki nos ta partisipá ku partidonan di kampeonato Klase AA a keda posponé te ku otro aviso. E posponementu aki di kampeonato ta debí na e posishon ku USAC a tuma den sentido ku nan lo no dirigí partidonan di AA tanten nan no risibí e kompensashon pa loke ta trata e partidonan di liga Hubenil ku USAC a dirigí durante di 2017.
E situashon aki ta motibu pa FEBEKO konvoka un Reunion General Ekstraordinario ku lo tuma lugá djarason 3 di mei próksimo pa 19:30 na Tio Dauo Ballpark. A agènda proponé ta e siguiente:
1. Apertura
2. Partisipashon
3. Posishon USAC
4. Ehekushon Presupuesto 2017
5. Petishon di Wild Cats, Royal Scorpions ‘Mr. Baseball’, Curaçao Yankees, Marchena Braves pa añadí un di kuater buèlta na kampeonato AA 2017
6. Turno Liber
7. Klousura
_______________________
Sekretariado FEBEKOMarlon Balentin


text:
KRALENDIJK – Awe tardi den kareda di algu promé ku 3’or, den área di saliña na altura di Pink Beach, hendenan a tuma nota kon hos a baha riba laman. Esaki ta un fenómeno di naturalesa ku no hopi bes ta wòrdu mirá na Boneiru i a kapta atenshon di esnan ku tabata na parti sùit di nos isla. E hos a keda algun minüt riba laman i despues a disparsé.
KONDISHON DI TEMPU
Meteo ta informá ku un ola tropikal situá awe traimèrdia riba parti ost di Laman Karibe ta move den direkshon wèst. E sistema aki por siguí desaroyá durante di próksimo dianan i bira un siklon tropikal. Pa lokual ta trata e kondishon di tempu pa e islanan ABC durante di e próksimo 24 ora: Tiki bientu for di direkshon variá i bastante kalor. Durante oranan di awe tardi te ku djaluna mèrdia ta antisipá un oumento di nubia ku algun yobida kompañá pa welek ku bos. Servisio Meteorológiko Kòrsou lo siguí e desaroyo di e sistema aki hopi di aserka.


text:
Giannon a competi den e internacional team
E atleta a competi hunto cu USA, Peru y US Virgen Island
Bon prestacion di tri-atleta Giannon Eights den e internacional team na Buenos Aires 2018.
Den temperatura tabata 13 grado celius, e atleta Giannon Eights a participa awe diahuebs na e internacional relay hunto cu su compañeronan di Maryhelen Albright di USA, Naomi Espinoza di Peru y Dominic Pugliese di US Virgen Island. E evento awe a conta cu presencia di e Presidente di IOC Sr. Thomas Bach y Presidente di International Triathlon Federation, Sra. Marisol Casado Estupinan.
Mester bisa cu Giannon a bay como e number dos unda e mester a landa, core bais y finalisa cu coremento na pia. E frieu di e awa tabata bastante notable ora Giannon a sali pa despues core su bicicleta pa despues sali na pia unda e la hya poco dificultad di bisti su keds door di no por a sinti su dedenan door di e frieu.
Giannon a conta nos cu su landamento a bay bon, su tempo tabata 4.38, riba bicicleta e la sigui hunto cu e coredor top di Colombia unda e la registra un tempo di 10:24 pa despues finalisa na pia den un bon careda cu 6:42 y un tempo final di 23:11 pa tag su compañera di Peru cu a competi como e di tres den e relay.
E relay team di Giannon a marca un tempo di 1:35:17 bon pa un di 11 lugar overall den 16 team. Ganador a bira Europe 1 cu un tempo di 1:26:12.
Asina tambe e Triathlon a yega su final pa Giannon cu sin duda como un di esnan mas hoben di e competencia a gana experencia mei mei di tri-atletanan grandi di nan pais.
Pabien Giannon y coach Nicolaas Robert.


text:
Shanayah Howell ta pasa pa e gran final di BMX den e Weganan Panamericano Lima 2019
Algun rato pasa, e atleta femenino elite di bike-cross ta logra ocupa un di 2 lugar den e prome heat un di 3 lugar den e di 2 heat y ta finalisa e ultimo heat na di 4 luga y esaki a dune un paso pa e gran final.
Den e gran final Shanayah lo mester bataya contra un elenco grandi cu ta inclui dos bes campeon Olimpico di London 2012 y Rio 2016, Mariana Pajon di Colombia como tambe e Venezolano ex-campeon mundial y medayista di Brons na e Weganan Olimpico di RIO 2016, Stefany Hernandez.


text:
Parlamentario Seferina ta felisitá minister di Salubridat pa kompra di 3 ambulans nobo
Parlamentario Seferina ta felisitá minister di Salubridat pa kompra di 3 ambulans nobo
WILLEMSTAD,- Miembro di Parlamento pa frakshon di MFK David Seferina ta felisitá minister di salubridat sra. Dorothy Pietersz-Janga pa su logro di 3 ambulans i ku a traha den tur silensio i trankilidat, paso di e forma aki Gabinete Pisas ll ta funshoná. Minister Dorothy Pietersz-Janga semper a duna kontenido na loke nos lider Gilmar Pisas ta bisa “Ban Sosegá” sin muchu palabra laga bo echonan hasi e boroto.
Mirando e urgensia komo un Gabinete di Pueblo pa Pueblo pa garantisá e kuido di ambulans Gabinete Pisas ll awe den Raad van Ministers a bai di akuerdo pa kompra di no ménos di 3 ambulans nobo nobo.
Komo miembro di parlamento di e manera aki nos ke trese e informashon korekto aki na pueblo di Kòrsou.
Aparte di felisitá Minister di Salubridat Dorothy Pietersz- Janga mi kier felisitá tambe minister di Finansa Javier Silvania ku a duna atenshon na e preokupashon ku ta biba tantu serka personanan di Fundashon kuido ambulans Kòrsou (FKAK) komo pueblo di Kòrsou pa aliviá e situashon pa bini ku 3 ambulans nobo nobo.
David Seferina
Miembro di Parlamento
Pa Frakshon di MFK


text:
ORANJESTAD – Corte a disolve e contracto di director di Fundacion Lotto pa Deporte (FLPD) Roland Tuitt, sin compensacion financiero pa e retiro. E disolvimento di contracto ta drenta na vigor entrante 23 di november proximo y e gastonan di corte ta core pa cuenta di sr Tuitt tambe. E caso a keda entama pa FLPD, y den e caso aki, mientras cu sr Tuitt no a disputa e disolvimento di contracto, e la bringa pa esaki sosode cu compensacion conforme contracto. Huez no a bay di acuerdo cu esaki.
RETIRO
E peticion pa disolvimento di contracto, segun FLPD ta pasobra e.o. no tin confiansa mas den sr Tuitt, y cu sr Tuitt no a cumpli cu su funcion di director, cu tabata entre otro pa mehora e situacion financiero di e compania y drecha e maneho interno. Ora cu sr Tuitt a cuminsa cu su labornan na 2019, e compania lo tabatin un debe na gobierno di por lo menos 17 miyon florin, y asina tabatin un cantidad di problema interno cu e compania. Segun documentonan di corte, durante e periodo cu sr Tuitt a labora den su funcion, cos no a drecha y ta papia te hasta di cu e la bira pio. FLPD a suma varios motibo pa motiva su peticion pa disolve e contracto, y esaki tabata suficiente pa corte determina su decision. Manera a splica caba, sr Tuitt no a disputa e disolvimento, sino cu e tabata kier compensacion financiero bay hunto cu e disolvimento. Algo cu corte no a bay di acuerdo cu ne. Por click AKI pa lesa e sentencia completo.
ORANJESTAD - Conforme legislacion di Aruba y Corsou, unicamente parehanan di sexo diferente por casa cu otro. Awe, Corte Comun a dicta dos sentencia, un di nan den un caso di Aruba y otro den un caso di Corsou, a base di cua parehanan di mesun sexo lo por casa cu otro den e dos paisnan aki den Reino. Na Aruba ta trata di un caso cu Fundacion Orguyo Aruba y dos hende muhe a entama contra Pais Aruba. Na Corsou ta trata di un caso cu Human Rights Caribbean Foundation y dos hende muhe a entama contra Pais Corsou.
WILLEMSTAD/ORANJESTAD – Den un sentencia considera como algo historico diamars mainta di Corte Supremo (Hof) na Corsou, transmiti via video link pa Aruba, a dicidi cu matrimonio pa personanan di mesun sexo ta posibel na Aruba, y asina a destrui e sentencia anterior contra Fundacion Orguyo Aruba di 2021. Corte a tene cuenta cu tur punto den ley y constitucion di Aruba y no por haya un caminda cu mester prohibi esaki mas. A culpa gobernantenan di no a haci nan trabou door di adapta e ley aki y como tal mester a interveni varios biaha caba y manda e mensahe pa gobierno. Ni asina gobierno no a reacciona pues awor a dicidi cu ta tuma e decision pa gobierno.
ORANJESTAD – Corte a sentencia sospechosonan J.B. y W.W. na 18 aña di castigo di prison, cada un pa asesinato di Frans Angela na Zeewijk. Segun huez, a keda comproba cu B y W. hunto y premedita a mata sr. Angela. Huez a tene cuenta cu seriedad di echo y e manera cruel cu a mata sr. Angela. Segun e huez, no por imagina con su ultimo momentonan tabata, famia a keda tras cu bashi y tristeza grandi. Huez a tene cuenta tambe cu castigonan di Hof den otro casonan parecido, y cu no por tene nan full responsbel pa nan actonan. Pesey a dicidi pa baha e castigo pidi di 25 aña pa 18 aña. Asina mes, hopi ta considera e cantidad hopi ainda.
ORANJESTAD – Caso penal cu a haya e nomber Avestruz, ta trata un grupo chikito di persona cu a keda privilegia cu hayamento di tereno erfpacht, y a enrikese nan mes grandemente den un tempo hopi lihe, cu ayudo di ex minister Benny Sevinger. Esey ta un synopsis chikito di fiscal mr Rethmeier diahuebs den Corte durante e ‘rekisitorio’, esta e presentacion di echos segun Ministerio Publico.
ORANJESTAD – E echo cu sospechosonan di caso Avestruz ta sconde tras di ‘cultura’ di Aruba ta simplemente malo. Esey tabata e pensamento di fiscal mr Rethmeier diahuebs durante e tratamento di e rekisitorio di e caso penal Avestruz. Ademas por a nota cu basa riba declaracionan haci diahuebs pa e fiscal a mustra cu hasta acto y declaracionan haci pafo di corte durante e caso, ta wordo observa y nota y ta afecta nan den esaki. Esaki pasobra pa sorpresa porta di hopi, Rethmeier a referi na un declaracion cu e ex minister Benny Sevinger como sospechoso principal di e caso a haci na un radio local recientemente , unda cu e ta yama un fiscal di OM pa rasista y narcista. Y esaki no a cay den bon tera cerca OM. “Den un serie di atake personal riba Ministerio Publico y Landsrecherche, nos ta haya esaki si un punto baho”, Rethmeier a bisa.
ORANJESTAD – “ Si nos mester kere (ex minister Benny) Sevinger, su periodo completo como minister tabatacubri pa un neblina. Asina fiscal a describi e sospechoso principal diahuebs durante e rekisitorio pa e caso penal Avestruz. “E tabata firma documento si, pero no tabatin un idea ken tabata su tras. (Pero) esey Ministerio Publico no ta kere, ta haye absolutamente no probable y ta wordo contradeci den e dossier” e fiscal a cuminsa na bisa, den un intento di desbarata e supuesto inosencia di e ex mandatario (y e personanan cu e lo a yuda haya tereno:red).


text:
Departamento di Aduana ta anuncia cu riba diahuebs mainta 24 di januari benidero su oficina principal na L.G. Smith Boulevard 134, lo bai ta cera pa publico di 8.00 AM pa 12.00 PM en conexion cu un santo sacrificio di misa pa dia internacional di aduana. Departamento di Aduana ta compromete su mes pa hasi su maximo esfuerso pa cumpli cu servicio na su clientenan riba e dia aki mirando cu diabierna ta un dia nacional di fiesta.
Alabes ta invita tur personal di Departamento di Aduana, pensionado y partners pa asisti na e santo sacrificio di misa riba diahuebs 24 di januari pa 8.00 or di mainta na misa Imaculada Concepcion na Santa Cruz.
Departamento di Aduana Aruba ta pidi comprencion y cooperacion di su clientenan y partnernan y ta desea tur duanero un felis dia di Aduana y un bon clausura di siman di Aduana.


text:
Director di Dutch Caribbean Nature Alliance (DCNA), Tadzio Bervoets, a anuncia cu e lo bandona su cargo na fin di luna di september.
“Cu hopi duele na mi curason mi ta anuncia cu pa fin di september mi no lo renoba mi contract como Director di Dutch Caribbean Nature Alliance. Durante tres aña maraviyoso mi tabatin e oportunidad di dirigi e organisacion maraviyoso aki hunto cu e hunta di directiva y e miembronan di e ekipo mas dedica cu mi por a spera. Tambe mi lo sigui apoya e Network di DCNA y e organisacionnan miembro di DCNA miho cu mi por”, Bervoets a menciona. E lo regresa Sint Maarten, su pais natal.
Ta duel DCNA cu nan lo perde un colaborado experto y inspira cu baymento di Tadzio Bervoets, pero e organisacion no por haci nada otro cu respeta e decision personal aki. “ Nos kier gradici Tadzio di curason pa tur cos cu el a haci pa DCNA, su miembronan y naturalesa den Caribe”, segun presidente di DCNA, señora dr. mr. Hellen van der Wal, “ y nos kier desea Tadzio hopi suerte y exito cu su aventura nobonan. Nos ta sigur cu nos camindanan no lo separa y cu e colaboracion lo continua di un otro forma.
Dutch Caribbean Nature Alliance (DCNA) ta un asociacion regional di organisacion di conservacion, cu ta inclui e parkenan nacional na e seis islanan di Caribe Hulandes (Aruba, Boneiro, Corsou, Saba, St. Eustatius y St. Maarten) y tin como meta apoya y fortalece naturalesa na e islanan.
Meta di DCNA ta proteha e recursonan biologico y ta promove desaroyo sostenibel di e recursonan natural di e islanan aki, tanto riba tera como den lama. Pa haci esaki, DCNA ta desaroyando fuente di financiacion sostenibel, como un fondo fiduciario, desaroyando capacidad a traves di tayer di capacitacion y promoviendo e naturalesa extremadamente bunita y unico, cu ta core desde selva tropical abundante te na e rifnan di coral y e seronan di santo blanco manera perla.


text:
E asosiashon di spesialistanan di Kòrsou, VMSC, tabatin e intenshon pa kolektivamente subi e tarifanan máksimo pa pashèntnan ku un seguro priva. E palabrashon aki a wòrdu hala aden despues di intervenshon di FTAC.
Spesialistanan ku ta afiliá na VMSC ta ofresé kuido na pashèntnan ku un seguro básiko serka SVB i pashèntnan ku un seguro priva serka un kompania di seguro. E tarifanan pa pashèntnan ku seguro di SVB ta regulá, segun palabrashonnan entre VMSC, SVB i Gobièrnu.
Te ku 2015 e tarifanan pa dòkternan di kas i spesialista pa seguro priva tambe tabata regulá den e dekreto PB 1986,20. For di 2015 e dekreto a wòrdu terminá. Esei ta nifiká ku spesialistanan ta liber pa individualmente stipulá nan mes tarifanan pa pashèntnan ku un seguro priva. Promé di Sèptèmber 2017 e prohibishonnan den e Ordenansa enkuanto Kompetensia a drenta na vigor. Esaki ta nifiká ku bou di e prohibishonnan aki spesialistanan tampoko no ta permití pa kolektivamente hasi palabrashon tokante preis o tarifa pa nan servisio.
Curacao and Bonaire Insurance Asossiation (CBIA) a entregá un keho na FTAC kaminda nan ta mustra FTAC riba e intenshon di e asosiashon di spesialistanan pa subi e tarifanan máksimo pa pashèntnan ku un seguro priva kolektivamente. Despues di un kombersashon ku FTAC, VMSC a disidí di kanselá e palabrashon aki. FTAC a yega na e konklushon ku e desishon di VMSC pa subi e tarifanan máksimo kolektivamente ta kontra di e reglanan di kompetensia. FTAC a disidí di konkluí e kaso di manera informal. FTAC a konsiderá ku un medida manera un multa na e momento aki no ta nesesario. FTAC lo sigui vigilá kumplimentu ku e palabrashon entre FTAC i VMSC. Den kaso ku VMSC no kumpli ku esaki FTAC lo por tuma medidanan i imponé un multa.
Alberto “Chos” Romero: presidente di FTAC: “E reglanan di kompetensia ta wòrdu apliká riba tur negoshi, profeshonnan liber I asosiashonnan di empresarionan ku ta aktivo aki na Kòrsou. FTAC no ta hasi distinshon. Un desishon pa fiha preisnan máksimo kolektivo dor di un asosiashon di empresario ta prohibí bou di e lei di kompetensia si no tin eksepshonnan hasí den lei. Den e kaso aki gobièrnu a hala e regulashon di tarifanan di spesialista pa pashèntnan ku seguro priva aden. Preisnan máksimo o rekomendashon di preis por tin mesun efekto ku imponé preisnan fiho, nan por limitá kompetensia. FTAC ta supervisá violashon di e reglanan di kompetensia, sigur si haña un keho. FTAC ta hasi un apelashon na tur asosiashon di empresario pa stòp ku e komportashon aki I si tin duda pidi konseho na FTAC”.
Por haña e desishon kompleto di FTAC riba nos wèpsait. Klek akí pa e desishon.
FTAC ta supervisá e reglanan di kompetensia hustu ankrá den e Ordenansa enkuanto Kompetensia ku ta na vigor for di sèptèmber 2017, en partikular e prohibishonnan pa formashon di kartel i mal uso di poder ekonómiko. Prohibishon di kartel ta enserá ku negoshinan ku ta kompetí ku otro den mes un merkado no tin mag di hasi palabrashonnan tokante di preis di benta I asosiashonnan di empresario no tin mag di tuma desishonnan pa fiha preisnan kolektivo. E tipo di palabrashonnan aki ta resultá den preisnan haltu pa e konsumidó. FTAC no ta fiha preis. Negoshinan mes tin mag di fiha nan preisnan den merkadonan ku no ta wòrdu regulá dor di Gobièrnu.
Siñalnan tokante di violashon di Ordenansa enkuanto Kompetensia, por wòrdu manda na info@ftac.cw òf por pasa na kantor di FTAC na Pietermaai 6.
Bo ke mas informashon? Tuma kontakto ku info@ftac.cw, telefòn:+5999 461 00 67.